c: application/epub+zip

text:
Zamkati
© 2014 Watch Tower Bible and Tract Society of Pennsylvania
Malo a Akazi m’Kakonzedwe ka Yehova
TSAMBA 6 • NYIMBO: 86, 104
Gwilitsilani Nchito Mau a Mulungu—Ndi Amoyo
TSAMBA 11 • NYIMBO: 114, 101
Mmene Yehova Amayandikilila kwa Ife
TSAMBA 16 • NYIMBO: 51, 91
Muzimvetsela Mau a Yehova Kulikonse Kumene Mungakhale
TSAMBA 21 • NYIMBO: 26, 89
▪ Malo a Akazi m’Kakonzedwe ka Yehova
Tidzaphunzila mmene kupandukila Mulungu m’Edeni kwakhudzila amuna ndi akazi. Tidzakambilana zocita za akazi ena oopa Mulungu a m’nthawi yakale. Ndipo, tidzaphunzilanso malo a akazi Acikristu m’kakonzedwe ka Mulungu masiku ano.
▪ Gwilitsilani Nchito Mau a Mulungu—Ndi Amoyo
Wofalitsa aliyense amafuna kulalikila mogwila mtima. Tidzaphunzila mfundo zothandiza za mmene tingagwilitsile nchito Baibulo ndi tumapepala twauthenga kuti tiyambitse makambilano, ndi mmene tingafikile anthu pamtima ndi Mau a moyo a Yehova.
▪ Mmene Yehova Amayandikilila kwa Ife
Tifunikila kukhala paubale wabwino ndi Mlengi wathu. Tidzaphunzila mmene dipo ndi Mau a Yehova olembedwa, zimaonetsela kuti iye wacitapo kanthu kuti timuyandikile.
▪ Muzimvetsela Mau a Yehova Kulikonse Kumene Mungakhale
Kuti tipitilize kuyenda m’coonadi, tiyenela kumvetsela zimene Yehova amatiuza. Tidzaphunzila zimene zingatithandize kuti tizimvetsela mau a Yehova mosasamala kanthu za macenjela a Satana ndi zilakolako zathu zoipa. Nkhani ino idzatithandiza kuyamikila ubwino wolankhula ndi Mulungu woona.
3 Kodi Mumalandila “Cakudya pa Nthawi Yoyenela”?
26 ‘Bwelelani Mukalimbikitse Abale Anu’
29 Mafunso Ocokela kwa Aŵelengi
CIKUTO: Alongo alalikila m’Cirasha, m’mbali mwa nyanja ku Tel-Aviv. Cakumbuyo kuli tumapili twa miyala mu mzinda wa makono wa Jaffa, umene unali gombe lakale la ku Yopa
8,050,000
1,459
2,671
TIKUKHALA m’nthawi yovuta kwambili m’mbili yonse ya anthu. (2 Tim. 3:1-5) Cikondi cathu pa Yehova ndi kufunitsitsa kwathu kutsatila miyezo yake, zimayesedwa tsiku lililonse. Yesu anakambilatu za nthawi yovuta imeneyi, ndipo anatsimikizila otsatila ake kuti adzalandila cilimbikitso kuti akapilile mpaka mapeto. (Mat. 24:3,13; 28:20) Kuti awalimbikitse, iye anaika kapolo wokhulupilika kuti aziwapatsa ‘cakudya ca kuuzimu pa nthawi yoyenela.’—Mat. 24:45, 46.
Kuyambila pamene kapolo wokhulupilika anaikidwa mu 1919, mamiliyoni a “anchito apakhomo” ocokela m’zinenelo zonse abwela m’gulu la Mulungu, ndipo akudyetsedwa mwa kuuzimu. (Mat. 24:14; Chiv. 22:17) Komabe, mabuku athu ena sapezeka m’zinenelo zina, ndipo anthu ena alibe kompyuta kapena intaneti kuti apeze mabuku athu. Mwacitsanzo, ambili alibe mavidiyo ndi nkhani zina zimene zimapezeka cabe pa jw.org. Kodi izi zitanthauza kuti io amamanidwa cakudya copatsa thanzi labwino la kuuzimu? Kuti timvetsetse mfundo imeneyi, tiyeni tiyankhe mafunso anai ofunika kwambili.
Pamene Satana anayesa Yesu kuti asandutse miyala kukhala mikate, Yesu anayankha kuti: “Munthu sangakhale ndi moyo ndi cakudya cokha, koma ndi mau onse otuluka pakamwa pa Yehova.” (Mat. 4:3, 4) Mau a Yehova ndi olembedwa m’Baibulo. (2 Pet. 1:20, 21) Conco, Baibulo ndilo mbali yaikulu ya cakudya ca kuuzimu.—2 Tim. 3:16, 17.
Gulu la Yehova latulutsa Baibulo la Dziko Latsopano la Malemba Opatulika lathunthu kapena mbali yake m’zinenelo zoposa 120. Ndipo caka ciliconse amalitulutsanso m’zinenelo zina. Mosiyana ndi Baibulo limeneli, palinso mabiliyoni a Mabaibulo ena athunthu kapena mbali yake m’zinenelo zina masauzande. Kupita patsogolo kocititsa cidwi kumeneku ndi kogwilizana ndi cifuno ca Yehova cakuti “anthu kaya akhale a mtundu wotani, apulumuke ndi kukhala odziŵa coonadi molondola.” (1 Tim. 2:3, 4) Popeza “palibe colengedwa cimene [Yehova] sangathe kuciona,” ndife otsimikiza mtima kuti adzakokela ku gulu lake anthu amene “amazindikila zosoŵa zao zauzimu,” ndi kuwapatsa cakudya ca kuuzimu.—Aheb. 4:13; Mat. 5:3, 6; Yoh. 6:44; 10:14.
Kuti munthu akhale ndi cikhulupililo colimba, ayenela kucita zambili osati kuŵelenga cabe Baibulo. Ayenela kumvetsetsa zimene amaŵelenga ndi kuzigwilitsila nchito. (Yak. 1:22-25) Nduna ya ku Itiyopiya ya m’nthawi ya atumwi inamvetsetsa mfundo imeneyi. Iyo inali kuŵelenga Mau a Mulungu pamene mlaliki Filipo anaifunsa kuti: “Kodi mukumvetsa zimene mukuŵelengazo?” Ndunayo inayankha kuti: “Ndingamvetse bwanji popanda wondimasulila?” (Mac. 8:26-31) Filipo anacitapo kanthu mwa kuthandiza ndunayo kudziŵa coonadi molondola. Zimene ndunayo inaphunzila zinaifika pamtima cakuti inabatizika. (Mac. 8:32-38) Mofananamo, mabuku athu ofotokoza Baibulo amatithandiza kudziŵa coonadi molondola. Amatifika pamtima ndi kutilimbikitsa kugwilitsila nchito zimene timaphunzila.—Akol. 1:9,10.
Kupitila m’mabuku athu, atumiki a Yehova amalandila zakudya ndi zakumwa za kuuzimu zoculuka. (Yes. 65:13) Mwacitsanzo, Nsanja ya Mlonda yofalitsidwa m’zinenelo zoposa 210, imafotokoza maulosi a m’Baibulo. Imatithandiza kumvetsetsa zinthu zozama za kuuzimu ndi kutithandiza kutsatila mfundo za m’Baibulo paumoyo wathu. Magazini a Galamukani! ofalitsidwa m’zinenelo 100, amatithandiza kudziŵa zambili zokhudza cilengedwe ca Yehova. Amationetsanso mmene tingatsatilile uphungu wothandiza wa m’Baibulo. (Miy. 3:21-23; Aroma 1:20) Kapolo wokhulupilika amafalitsa mabuku ofotokoza Baibulo m’zinenelo zoposa 680. Kodi mumapatula nthawi yoŵelenga Baibulo tsiku lililonse? Nanga mumaŵelenga magazini atsopano ndi mabuku onse atsopano amene amafalitsidwa m’cinenelo canu caka ciliconse?
Kuonjezela pa mabuku, gulu la Yehova limakonzanso maautilaini a nkhani ogwilitsila nchito pamisonkhano ya mpingo, yadela, ndi yacigawo. Kodi mumakonda kumvetsela nkhani, maseŵelo, zitsanzo, ndi mbali zofunsa mafunso pamisonkhano imeneyi? Ndithudi, Yehova amatikonzela phwando la kuuzimu.—Yes. 25:6.
Yankho ndi lakuti iyai. Ndipo sitiyenela kudabwa kuti nthawi zina atumiki ena a Yehova angakhale ndi cakudya ca kuuzimu coculuka kuposa ena. N’cifukwa ciani zili conco? Ganizilani za atumwi. Iwo analandila malangizo oculuka kuposa ophunzila ambili a m’nthawi ya atumwi. (Maliko 4:10; 9:35-37) Ngakhale n’conco, ophunzila amenewo sanali ndi njala ya kuuzimu. Iwo anapatsidwa zimene anali kufunikila.—Aef. 4:20-24; 1 Pet. 1:8.
Ndi bwino kudziŵanso kuti zinthu zambili zimene Yesu anakamba ndi kucita ali padziko lapansi sizinalembedwe m’ma Uthenga abwino. Mtumwi Yohane analemba kuti: “Pali zinthu zinanso zambili zimene Yesu anacita. Zikanakhala kuti zonse zinalembedwa mwatsatanetsatane, ndikuganiza kuti mipukutu yolembedwayo sikanakwana m’dzikoli.” (Yoh. 21:25) Ngakhale kuti otsatila a Yesu a m’nthawi ya atumwi anali kudziŵa zambili za Yesu, munthu wangwilo kuposa zimene ife tidziŵa, sitili osoŵa kuuzimu. Yehova watiphunzitsa zambili zokhudza Yesu kuti titsatile bwino mapazi ake.—1 Pet. 2:21.
Ganizilaninso za makalata amene atumwi anatumiza ku mipingo m’nthawi ya atumwi. Kalata imodzi yolembedwa ndi Paulo sinalembedwe m’Baibulo. (Akol. 4:16) Kodi tingakambe kuti cakudya cathu ca kuuzimu n’cosakwanila, cabe cifukwa cakuti tilibe kalatayo? Iyai. Yehova adziŵa zimene tifunikila, ndipo watipatsa cakudya cokwanila kuti tikhale olimba kuuzimu.—Mat. 6:8.
Yehova amadziŵa zimene tifunikila, ndipo watipatsa cakudya cokwanila kuti tikhale olimba kuuzimu
Masiku ano, atumiki ena a Yehova ali ndi cakudya ca kuuzimu coculuka kuposa ena. Kodi m’cinenelo canu muli mabuku ocepa cabe? Ngati n’conco, dziŵani kuti Yehova amakudelani nkhawa. Muzigwilitsila nchito mabuku amene alipo m’cinenelo canu, ndipo ngati n’zotheka, muzisonkhana ndi mpingo wa cinenelo cimene mumamvetsetsa. Ndipo khalani ndi cidalilo cakuti Yehova adzakuthandizani kukhala olimba kuuzimu.—Sal. 1:2; Aheb. 10:24, 25.
Pa webusaiti yathu, pali magazini ndi mabuku ena ophunzilila Baibulo. Palinso nkhani zothandiza kwa anthu okwatilana, acinyamata, ndi aja ali ndi ana aang’ono. Mabanja amapindula kuphunzila nkhani zimenezi pa Kulambila kwao kwa Pabanja. Ndiponso, amaikapo malipoti a mapulogalamu apadela, monga mwambo wotsiliza maphunzilo a Gileadi ndi miting’i ya pacaka. Kupyolela pa Webusaiti yathu, abale ambili amadziŵa za masoka acilengedwe ndi milandu imene imakhudza anthu Yehova. (1 Pet. 5:8, 9) Webusaiti yathu imathandizanso kwambili kufalitsa uthenga wabwino ngakhale m’maiko mmene nchito yathu ndi yoletsedwa.
Motelo, mungakhalebe olimba kuuzimu kaya muli ndi Intaneti kapena ai. Kapolo wagwila nchito mwakhama kusindikiza mabuku okwanila kuti wanchito wapakhomo aliyense azidya bwino mwa kuuzimu. Conco, simufunika kucita kudzipha kuti mpaka mugule ciwiya coloŵela pa jw.org. Ena angapulinteko nkhani zina pa Webusaiti yathu ndi kupatsako ena amene alibe intaneti, koma mipingo siyenela kucita zimenezi.
Tiyamikila kwambili kuti Yesu wasunga lonjezo lake lakuti adzasamalila zosoŵa zathu za kuuzimu. Pamene masiku otsiliza awa ovuta ali pafupi kutha, tili ndi cidalilo cakuti Yehova adzapitilizabe kutipatsa ‘cakudya ca kuuzimu pa nthawi yoyenela.’
“Akazi amene akulengeza uthenga wabwino ndi khamu lalikulu.”—SAL. 68:11.
1, 2. (a) Ndi mphatso zotani zimene Mulungu anapatsa Adamu? (b) N’cifukwa ciani Mulungu anapangila Adamu mkazi? (Onani cithunzi pamwamba.)
YEHOVA anali ndi colinga polenga dziko lapansi. Iye “analiumba kuti anthu akhalemo.” (Yes. 45:18) Munthu woyamba kulengedwa Adamu anali wangwilo, ndipo Mulungu anam’patsa malo okhalamo okongola, amene ndi munda wa Edeni. Adamu anali kukondwela kwambili kuyang’ana mitengo yocititsa cidwi, tumadzi tukutsetseleka m’tumitsinje, ndi nyama zikuseŵela. Koma anasoŵeka cinthu cofunika kwambili. Yehova anaonetsa cimene cinasoŵekaco pamene anakamba kuti: “Si bwino kuti munthu akhale yekha. Ndimupangila womuthandiza, monga mnzake womuyenelela.” Ndiyeno, Mulungu anagoneka Adamu tulo tofa nato, anam’cotsa nthiti imodzi, ndipo ‘anapanga mkazi kucokela kunthiti” imeneyo. Pamene Adamu anauka, anakondwela kwambili ndipo anati, “Uyu tsopano ndiye fupa la mafupa anga ndi mnofu wa mnofu wanga. Ameneyutu adzachedwa Mkazi.”—Gen. 2:18-23.
2 Mkazi anali mphatso ya Adamu yocokela kwa Mulungu, ndipo anali mthandizi wabwino. Mkaziyo anali ndi mphatso yapadela yodzabeleka ana. Ndipo “Adamu anacha mkazi wake dzina lakuti Hava, cifukwa anali kudzakhala mai wa munthu aliyense wamoyo.” (Gen. 3:20) Mulungu anapatsa anthu aŵili oyamba mphatso yamtengo wapatali. Iwo anali ndi mwai wodzaza dziko lapansi ndi anthu ena angwilo. Mwa kubeleka ana, dziko lapansi linali kudzakhala paladaiso wodzala ndi anthu angwilo, ndipo anali kudzayang’anila zamoyo zonse.—Gen. 1:27, 28.
3. (a) Kuti Adamu ndi Hava adalitsidwe ndi Mulungu, anayenela kucitanji? Nanga n’ciani cinacitika? (b) Tikambilana mafunso ati?
3 Kuti Adamu ndi Hava alandile madalitso amene anawakonzela, anayenela kumvela Yehova ndi kuvomeleza ulamulilo wake. (Gen. 2:15-17) Mwa kucita zimenezi, io akanacita zonse zimene Mulungu anafuna kuti io acite. Komabe, n’zacisoni kuti io anasankha kumvela Satana, “njoka yakale ija,” ndi kucimwila Mulungu. (Chiv. 12:9; Gen. 3:1-6) Kodi kupanduka kumeneku kumawakhudza bwanji akazi? Nanga ndi zinthu ziti zimene akazi okhulupilika akale anacita? N’cifukwa ninji akazi Acikristu amakono anganenedwe kuti ndi “khamu lalikulu”?—Sal. 68:11.
4. Ndani anaimbidwa mlandu cifukwa ca kucimwa kwa anthu aŵili oyamba?
4 Adamu atafunsidwa cifukwa cimene iye anapandukila anapeleka cifukwa cosamveka, amvekele: “Mkazi amene munandipatsayu ndi amene wandipatsa cipatso ca mtengowo, ndipo ine ndadya.” (Gen. 3:12) Adamu sanavomeleze kucimwa kwake. M’malo mwake, anaimba mlandu mkazi wake ndi Mulungu, Mpatsi wacikondi. Onse aŵili Adamu ndi Hava anacimwa, koma Adamu ndiye anaimbidwa mlandu pa ucimo wao. Ndiye cifukwa cake mtumwi Paulo analemba kuti, “ucimo unaloŵela m’dziko kudzela mwa munthu mmodzi [Adamu].”—Aroma 5:12.
5. N’ciani catsatilapo pamene Mulungu walola kuti anthu adzilamulile kwa kanthawi?
5 Satana ananamiza anthu aŵili oyamba kuti Yehova sanafunikile kuwalamulila. Zimenezi zinadzutsa funso lonena za ulamulilo lakuti: Ndani woyenelela kulamulila? Kuti apeleke yankho, Mulungu walola kuti anthu adzilamulile kwa kanthawi. Iye anadziŵa kuti zocita za anthu zidzaonetsa kuti io alephela kudzilamulila. Kwa zaka zambili, ulamulilo umenewu wabweletsa mavuto adzaoneni kwa anthu. M’zaka za m’ma 1900 zokha, anthu pafupifupi 100 biliyoni anafa pa nkhondo. Ndipo pakati pa anthu amenewa pali amuna, akazi, ndi ana opanda mlandu. Umenewu ndi umboni wokwanila wakuti, “munthu amene akuyenda alibe ulamulilo woongolela mapazi ake.” (Yer. 10:23) Kudziŵa mfundo imeneyi, kudzatithandiza kuvomeleza kuti Yehova ndiye wolamulila wathu.—Ŵelengani Miyambo 3:5, 6.
6. M’maiko ambili, kodi ana aakazi amaonedwa bwanji?
6 M’dziko lino lolamulidwa ndi Satana, amuna ndi akazi akumana ndi mavuto adzaoneni. (Mlal. 8:9; 1 Yoh. 5:19) Nkhanza zoopsa kwambili zacitilidwa makamaka kwa akazi. Padziko lonse lapansi, pafupifupi 30 pelesenti ya akazi amamenyedwa ndi amuna ao, kapena zisumbali zao. M’madela ambili anthu amaikila kumbuyo ana acimuna. Iwo amacita zimenezi cifukwa coganiza kuti anawo akadzakula adzapitiliza ndi dzina la banja, ndi kusamalila makolo okalamba ndi ambuye ao. M’maiko ena, ana aakazi amaonedwa kukhala osafunika, cakuti makolo amataya pathupi pa ana ambili aakazi.
7. Ndi ciyambi cotani cimene Mulungu anapeleka kwa amuna ndi akazi?
7 Ndithudi, Mulungu sakondwela ndi kucitila akazi nkhanza. Iye amacitila akazi mwacilungamo ndipo amawalemekeza. Mmene Yehova amaonela akazi zinaonekela bwino pamene analenga Hava wangwilo. Iye anamulenganso kukhala mthandizi wabwino wa Adamu osati kapolo. Ndiye cifukwa cake kumapeto kwa tsiku la 6 la kulenga, Mulungu “anaona kuti zonse zimene anapanga zinali zabwino kwambili.” (Gen. 1:31) Inde, “zonse” zimene Yehova anapanga zinali “zabwino kwambili.” Onse amuna ndi akazi anali ndi ciyambi cabwino.
8. (a) Fotokozani khalidwe la anthu ambili masiku ano. (b) M’mbili yonse ya anthu, ndani amene Mulungu wathandiza?
8 Pambuyo pa kupanduka kwa mu Edeni, anthu apitilizabe kusamvela Mulungu. M’zaka zaposacedwapa, makhalidwe a anthu aipa kwambili kuposa kale. Baibulo linanenelatu kuti ‘m’masiku otsiliza’ khalidwe la anthu lidzaipa. Makhalidwe oipa afala kwambili, ndipo izi zikuonetsatu kuti ino ndi “nthawi . . . yovuta.” (2 Tim. 3:1-5) M’mbili yonse ya anthu, “Yehova Ambuye Wamkulu Koposa,” wathandiza amuna ndi akazi okhulupilika kwa iye, omvela malamulo ake, ndi amene amagonjela ulamulilo wake.—Ŵelengani Salimo 71:5.
9. Ndi angati amene anapulumuka Cigumula? Nanga n’cifukwa ninji?
9 Pamene Mulungu anaononga dziko la kale la ciwawa m’nthawi ya Nowa mwa kubweletsa Cigumula, ndi anthu ocepa cabe amene anapulumuka. Ngati panthawiyo acibale a Nowa anali ndi moyo, ndiye kuti naonso anaonongeka pa cigumula. (Gen. 5:30) Ciŵelengelo ca akazi amene anapulumuka Cigumula cinali cofanana ndi ca amuna. Amene anapulumuka ndi Nowa, mkazi wake, ana ake atatu, ndi azikazi ao. Iwo anapulumuka cifukwa anali kuopa Mulungu ndipo anacita cifunilo cake. Mabiliyoni a anthu amene alipo ndi moyo masiku ano, ndi mbadwa za anthu 8 aja amene anayanjidwa ndi Yehova.—Gen. 7:7; 1 Pet. 3:20.
10. N’cifukwa ninji Mulungu anathandiza akazi a makolo akale okhulupilika amene anali kuopa Yehova?
10 Papita zaka, Mulungu anathandizanso akazi a makolo akale okhulupilika amene anali kuopa Yehova. Iwo sanadandaule ponena za umoyo wao ndipo Yehova anawadalitsa. (Yuda 16) Mmodzi wa akazi amenewo ndi Sara. Iye sanadandaule pamene io anasiya nyumba yao yabwino ndi kukakhala alendo m’matenti ku dziko lina. M’malo mwake, ‘Sara anali womvela kwa Abulahamu, ndipo anamucha kuti “mbuyanga.”’ (1 Pet. 3:6) Ganizilaninso Rabeka, amene anali mphatso yocokela kwa Yehova ndipo anakhala mkazi wabwino. N’zosadabwitsa kuti mwamuna wake, Isaki, “anam’konda kwambili, ndipo anatonthozedwa pambuyo pa imfa ya mai ake.” (Gen. 24:67) Masiku ano, timayamikila kwambili kukhala ndi akazi oopa Mulungu pakati pathu, amene ali ngati Sara ndi Rabeka!
11. Kodi anamwino aŵili aciheberi anaonetsa bwanji kulimba mtima?
11 Panthawi imene Aisiraeli anali akapolo ku Iguputo, io anaculuka kwambili. Conco, Farao analamula kuti ana onse acimuna aciheberi ayenela kuphedwa akabadwa. Komabe, ganizilani anamwino kapena kuti azamba aciheberi Sifira ndi Puwa, amene mwina anali kutsogolela pa nchito ya unamwino. Cifukwa coopa Yehova, io molimba mtima anakana kupha anawo. Conco, Mulungu anawadalitsa ndipo anakhala ndi mabanja aoao.—Eks. 1:15-21.
12. N’ciani cimene cinali capadela kwa Debora ndi Yaeli?
12 M’nthawi ya oweluza aciisiraeli, mneneli wamkazi Debora anathandizidwa ndi Mulungu. Iye analimbikitsa oweluza Baraki, ndipo anacita mbali yaikulu pothandiza Aisiraeli kuti amasuke kwa adani ao amene anali kuwapondeleza. Debora ananenelatu kuti mkazi osati Baraki, ndiye adzalandila ulemelelo, cifukwa cogonjetsa Akanani. Adani amenewa anagonjetsedwa pamene Yaeli, mkazi amene sanali waciisiraeli anapha Sisera, mkulu wa gulu la nkhondo la Akanani.—Ower. 4:4-9, 17-22.
13. Baibulo limakamba ciani ponena za Abigayeli?
13 Abigayeli anali mkazi wokhulupilika amene anakhalako m’zaka za m’ma 1000 B.C.E. Iye anali wanzelu, koma mwamuna wake Nabala anali woipa mtima, wacabecabe, ndi wopanda nzelu. (1 Sam. 25:2, 3, 25) Kwa kanthawi Davide ndi anthu ake anateteza katundu wa Nabala. Koma pamene Davide ndi anchito ake anapempha cakudya kwa Nabala, iye ‘anaŵalalatila’ ndipo sanawapatse kalikonse. Zimenezi zinakwiitsa Davide, cakuti anaganiza zokapha Nabala ndi anthu ake. Abigayeli atamva zimenezi, anatenga zakudya ndi zakumwa ndi kupelekela Davide ndi anthu ake. Anacita zimenezi kuti Davide asakhetse magazi. (1 Sam. 25:8-18) Pambuyo pake Davide anauza Abigayeli kuti: “Adalitsike Yehova Mulungu wa Isiraeli, amene wakutumiza kudzakumana nane lelo.” (1 Sam. 25:32) Nabala atafa Davide anakwatila Abigayeli.—1 Sam. 25:37-42.
14. Ana aakazi a Salumu anathandiza pa nchito iti? Nanga alongo masiku ano amathandiza pa nchito yofananako iti?
14 Pamene Ababulo anaononga Yerusalemu mu 607 B.C.E., amuna, akazi, ndi ana ambili anaphedwa. Mpanda wa Yerusalemu unamangidwanso mu 455 B.C.E., motsogozedwa ndi Nehemiya. Ndipo pakati pa anthu amene anathandiza kumanganso mpandawo panali ana a Salumu, kalonga wa hafu ya cigawo ca Yerusalemu. (Neh. 3:12) Iwo anagwila nchito ya pansi imeneyi ndi mtima wonse ngakhale kuti anali ana a kalonga. Masiku ano, timayamikila kwambili alongo ambili amene amadzipeleka ndi mtima wonse kuthandiza pa nchito yomanga yosiyanasiyana.
15. Ndi udindo wotani umene Mulungu anapatsa Mariya?
15 N’kutheka kuti Yesu asanabadwe ndiponso m’nthawi yake, Yehova anadalitsa akazi angapo ndi maudindo apadela. Mmodzi wa io anali namwali Mariya. Ali wotomeledwa ndi Yosefe, anapezeka kuti ali ndi pakati mwa mzimu woyela. N’cifukwa ciani Mulungu anam’sankha kukhala mai wa Yesu? Mwacionekele, iye anali ndi makhalidwe a kuuzimu amene akanam’thandiza kulela mwana wake wangwilo kuti akule. Ndithudi, unali mwai waukulu kukhala mai wa munthu wa mkulu amene anakhalapo padziko lapansi.—Mat. 1:18-25.
16. Pelekani citsanzo cimene cionetsa mmene Yesu anali kuonela akazi.
16 Yesu anali wokoma mtima kwa akazi. Mwacitsanzo, ganizilani mkazi amene anali ndi nthenda yotaya magazi kwa zaka 12. Iye analoŵa m’khamu la anthu, kudzela kumbuyo kwa Yesu ndi kumugwila malaya. M’malo mom’dzudzula, Yesu mokoma mtima anati: “Mwanawe, cikhulupililo cako cakucilitsa. Pita mu mtendele, matenda ako aakuluwo atheletu.”—Maliko 5:25-34.
17. N’cozizwitsa citi cimene cinacitika pa Pentekosite wa mu 33 C.E.?
17 Akazi ena amene anali ophunzila a Yesu anali kutumikila iye ndi atumwi ake. (Luka 8:1-3) Pa Pentekosite wa mu 33 C.E., amuna ndi akazi pafupifupi 120 analandila mzimu wa Mulungu mwanjila yapadela. (Ŵelengani Machitidwe 2:1-4.) Kutsanulila kwa mzimu kumeneku kunanenedwelatu ndi Yehova m’mau awa: “Ndidzatsanulila mzimu wanga pa camoyo ciliconse, ndipo ana anu aamuna ndi ana anu aakazi adzanenela. . . . Ndidzatsanulilanso mzimu wanga pa anchito anu aamuna ndi aakazi.” (Yow. 2:28, 29) Cozizwitsa cimeneci ca pa Pentekosite cinaonetsa kuti Mulungu anayanja amuna ndi akazi amenewa, amene anakhala “Isiraeli wa Mulungu.” (Agal. 3:28; 6:15, 16) Pakati pa akazi Acikristu amene anali kulalikila m’nthawi ya atumwi, panali ana aakazi anai a mlaliki Filipo.—Mac. 21:8, 9.
18, 19. (a) Ponena za kulambila koona, ndi mwai wotani umene Mulungu wapeleka kwa amuna ndi akazi? (b) Nanga wamasalimo amawacha bwanji akazi amene amalengeza uthenga wabwino?
18 Kucokela ca m’ma 1875, amuna ndi akazi ocepa anali ndi cidwi pa kulambila koona. Iwo anali oyamba pa anthu amene anayamba kulengeza mbili yabwino, ndipo anali mbali ya kukwanilitsidwa kwa ulosi wa Yesu wakuti: “Uthenga wabwino uwu wa ufumu udzalalikidwa padziko lonse lapansi kumene kuli anthu, kuti ukhale umboni ku mitundu yonse, kenako mapeto adzafika.”—Mat. 24:14.
19 Masiku ano, kagulu kocepa ka Ophunzila Baibulo kakula ndi kukhala Mboni za Yehova zokwanila 8 miliyoni. Mu 2013, anthu oposa 11 miliyoni anaonetsa cidwi mwa kupezeka pa Cikumbutso ca imfa ya Yesu. M’maiko ambili ciŵelengelo cacikulu ca amenewa ndi akazi. Ndiponso, pa alaliki a Ufumu a nthawi zonse oposa 1 miliyoni padziko lonse ambili ndi akazi. Ndithudi, Mulungu wapeleka mwai kwa akazi okhulupilika wokwanilitsa mau a wamasalimo akuti: “Yehova wapeleka lamulo, ndipo akazi amene akulengeza uthenga wabwino ndi khamu lalikulu.”—Sal. 68:11.
20. Ndi nkhani zotani zimene tingaphunzile?
20 M’nkhani ino, n’zosatheka kukambilana za akazi onse okhulupilika ochulidwa m’Baibulo. Komabe, tonsefe tingaphunzile za io m’Mau a Mulungu ndi m’nkhani zopezeka m’mabuku athu. Mwacitsanzo, tingasinkhesinkhe kukhulupilika kwa Rute. (Rute 1:16, 17) Kuŵelenga buku la m’Baibulo lochedwa ndi dzina la Mfumukazi Esitere ndi nkhani zina za iye, kudzalimbitsa cikhulupililo cathu. Tidzapindula ngati tiphunzila nkhani za conco pa Kulambila kwa Pabanja. Ngati timakhala tokha, tingaphunzile nkhani za conco pa phunzilo laumwini.
21. Kodi akazi okhulupilika aonetsa bwanji kukhulupilika kwao kwa Yehova pa nthawi yovuta?
21 Ndithudi, Yehova amadalitsa nchito yolalikila imene akazi acikristu amacita, ndipo amawathandiza pa nthawi yovuta. Mwacitsanzo, panthawi ya ulamulilo wopondeleza wa Nazi ndi wa cikomyunizimu, Yehova anathandiza akazi okhulupilika kukhalabe okhulupilika kwa iye. Ambili anavutika ndipo ena anaphedwa cifukwa ca kukhulupilika kwao. (Mac. 5:29) Monga kale, masiku ano alongo athu pamodzi ndi alambili onse amacilikiza ulamulilo wa Yehova. Mofanana ndi zimene Yehova anauza Aisiraeli akale, iye awagwila dzanja lamanja ndi kuwauza kuti: “Usacite mantha, pakuti ndili nawe.”—Yes. 41:10-13.
22. Ndi madalitso otani amene tiyembekezela mtsogolo?
22 Posacedwapa, amuna ndi akazi oopa Mulungu adzasandutsa dziko lapansi kukhala paladaiso. Ndipo adzathandiza anthu mamiliyoni amene adzaukitsidwa kuphunzila za cifunilo ca Yehova. Mpaka nthawi imeneyo, kaya ndife amuna kapena akazi, tiyeni tiziyamikila mwai wathu wotumikila Mulungu “mogwilizana.”—Zef. 3:9.
“Mau a Mulungu ndi amoyo ndi amphamvu.”—AHEB. 4:12.
1, 2. Ndi nchito yotani imene Yehova anapatsa Mose? Nanga anam’tsimikizila za ciani?
TIYELEKEZELE kuti mufunikila kukakamba ndi wolamulila wamphamvu padziko lonse lapansi, moimilako anthu a Mulungu. Kodi mungamve bwanji? Mwacionekele, mungakhale ndi nkhawa, mungacite mantha, ndipo mungadzione kuti ndinu wosayenelela. Kodi mungakonzekele bwanji mau amene mudzakamba? Nanga mungacitenji kuti mukakambe mwamphamvu monga woimilako Mulungu wamphamvuyonse?
2 Izi n’zimene zinacitikila Mose. Iye anali “munthu wofatsa kwambili kuposa anthu onse amene anali padziko lapansi.” Yehova anamuuza kuti apite kwa Farao kuti akapulumutse anthu a Mulungu opondelezedwa, amene anali akapolo ku Iguputo. (Num. 12:3) Zimene zinacitika zinaonetsa kuti Farao anali munthu woipa mtima ndi wodzikuza. (Eks. 5:1, 2). Ngakhale n’conco, Yehova anauza Mose kuti apite akalamule Farao, kuti amasule anthu a Mulungu pafupifupi 3 miliyoni amene anali mu ukapolo. N’zomveka kuti Mose anafunsa Yehova kuti: “Ndine ndani ine kuti ndipite kwa Farao ndi kutulutsa ana a Isiraeli ku Iguputo?” Mose ayenela kuti anadziona kuti ndi wosayenelela ndipo sangakwanitse. Koma Yehova anam’tsimikizila kuti sadzakhala yekha pamene anamuuza kuti: “Ndidzakhala nawe.”—Eks. 3:9-12.
3, 4. (a) N’cifukwa ciani Mose anacita mantha? (b) Ndi pa cocitika citi pamene mungamve monga mmene Mose anamvelela?
3 N’cifukwa ciani Mose anacita mantha? Mwacionekele, anali kuopa kuti Farao sadzam’landila ndi kumumvela monga woimilako Yehova Mulungu. Mose anali kuopanso kuti anthu a mtundu wake sadzakhulupilila kuti Yehova anam’sankha kuwatsogolela kutuluka mu Iguputo. Conco, Mose anauza Yehova kuti: “Bwanji ngati sakandikhulupilila ndi kumvela mau anga? Cifukwatu adzanena kuti, ‘Yehova sanaonekele kwa iwe.’”—Eks. 3:15-18; 4:1.
4 Nanga bwanji inu? Mwina simungafunikile kupita kukakamba ndi wolamulila wamphamvu. Koma bwanji ngati mumalephela kukamba ndi anthu a m’gawo lanu za Yehova ndi Ufumu wake? Ngati n’conco, onani zimene tingaphunzile pa nkhani ya Mose.
5. Kodi Yehova anaika ciani m’dzanja la Mose? Nanga zimenezo zinathetsa bwanji mantha ake? (Onani cithunzi kuciyambi kwa nkhani ino.)
5 Pamene Mose anauza Yehova kuti anali kuopa kuti anthu sadzam’khulupilila, Mulungu anam’konzekeletsa ndi zimene zinali kubwela. Nkhani ya pa Ekisodo imati: “Yehova anamufunsa [Mose] kuti: ‘Cili m’dzanja lakoco n’ciani?’ ndipo Mose anayankha kuti: ‘Ndodo.’ Kenako iye anati: ‘Iponye pansi.’ Anaiponya pansi ndipo inasanduka njoka. Pamenepo Mose anayamba kuthaŵa. Ndiyeno Yehova anauza Mose kuti: ‘Igwile kumcila.’ Conco Mose anaigwila, ndipo inasandukanso ndodo m’dzanja lake. Popitiliza Mulungu anati: ‘Ukacite zimenezi kuti akakhulupilile kuti Yehova . . . anaonekela kwa iwe.’” (Eks. 4:2-5) Motelo, Mulungu anaika m’dzanja la Mose umboni woonetsa kuti uthenga wake unali wocokela kwa Yehova. Cimene cinali kuoneka ngati ndodo wamba cinasanduka njoka cifukwa ca mphamvu ya Mulungu. Cozizwitsa cimeneci cikanaonetsa kuti Mose anatumidwadi ndi Mulungu ndi kuti iye anali naye. Conco, Yehova anauza Mose kuti: “Ndodo iyi izikakhala m’dzanja lako kuti ukaigwilitse nchito pocita zizindikilo.” (Eks. 4:17) Ndi umboni umenewu, Mose anali ndi cidalilo cakuti angapite kukakamba ndi Farao ndiponso ndi anthu a Mulungu.—Eks. 4:29-31; 7:8-13.
6. (a) Polalikila tiyenela kukhala ndi ciani m’dzanja lathu? N’cifukwa ninji? (b) Kodi “mau a Mulungu ndi amoyo” motani? Ndipo “ndi amphamvu” motani?
6 Funso limeneli lakuti: “Cili m’dzanja lakoco n’ciani”? lingafunsidwenso kwa ife tikapita kukalalikila uthenga wa m’Baibulo kwa ena. Nthawi zambili, timakhala ndi Baibulo m’dzanja lathu kuti tiligwilitsile nchito. Ena amaona Baibulo ngati buku wamba, koma Yehova amalankhula nafe kupyolela m’Mau ake ouzilidwa olembedwa mmenemo. (2 Pet. 1:21) Baibulo lili ndi malonjezo a Mulungu amene adzakwanilitsidwa mu Ufumu wake. Ndiye cifukwa cake mtumwi Paulo analemba kuti: “Mau a Mulungu ndi amoyo ndi amphamvu.” (Ŵelengani Aheberi 4:12.) Malonjezo onse a Yehova amakwanilitsidwa cifukwa iye akupitilizabe kugwila nchito kuti awakwanilitse. (Yes. 46:10; 55:11) Munthu akadziŵa mfundo zopezeka m’Mau a Yehova, zimene amaŵelenga m’Baibulo zimakhudza kwambili umoyo wake.
7. Tingacitenji kuti ‘tizifotokoza bwino mau a coonadi’?
7 Yehova waika m’dzanja lathu Mau ake amoyo amene aonetsa kuti uthenga wathu ndi wodalilika, ndipo umacokeladi kwa iye. Ndiye cifukwa cake, pamene Paulo anali kuphunzitsa Timoteyo, anam’limbikitsa kuti ‘azifotokoza bwino mau a coonadi.’ (2 Tim. 2:15) Nanga ifenso tingatsatile motani malangizo a Paulo? Tingacite zimenezi mwa kuŵelengela anthu malemba oyenelela amene angawafike pamtima. Tumapepala twa uthenga tumene tunatuluka mu 2013, tunakonzedwa kuti tutithandize kucita zimenezi.
8. Woyang’anila nchito wina anati ciani ponena za tumapepala twauthenga?
8 Tumapepala tonse twatsopano twauthenga tunalembedwa mofanana. Conco, tikadziŵa mmene tingagwilitsile nchito kapepala kamodzi, ndiye kuti tadziŵa tonse. Tumapepalatu ndi tosavuta kutugwilitsila nchito. Woyang’anila nchito wina wa ku Hawaii, U.S.A., analemba kuti: “Sitinadziŵe kuti tumapepala tumenetu tudzakhala tothandiza mu ulaliki wa kunyumba ndi nyumba, ndi wa mu mseu.” Iye waona kuti mmene tumapepala tumenetu anatulembela, tumacititsa anthu kukhala ofunitsitsa kukambitsilana. Ndipo zimenezi zimathandiza kukhala ndi makambilano ogwila mtima. Iye waona kuti funso ndi mayankho patsamba loyamba zimathandizanso eninyumba kumasuka poyankha.
9, 10. (a) Tumapepala twauthenga tumatilimbikitsa motani kugwilitsila nchito Baibulo? (b) Ndi tumapepala tuti tumene mwaona kuti ndi tothandiza? Ndipo n’cifukwa ninji?
9 Kapepala kalikonse kamatilimbikitsa kuŵelenga lemba loyenelela. Mwacitsanzo, onani kapepala kakuti Kodi Mavuto Adzathadi? Kaya mwininyumba ayankhe kuti “inde,” “iyai,” kapena “kaya,” tembenukilani patsamba la mkati popanda kufotokoza ciliconse ndipo kambani kuti, “Onani zimene Baibulo limanena.” Kenako ŵelengani Chivumbulutso 21:3, 4.
10 N’cimodzimodzi ndi kapepala kakuti Kodi Baibo Mumaiona Bwanji? Yankho lililonse limene mwininyumba angapeleke pa mayankho atatuwo, tembenukilani patsamba la mkati ndi kukamba kuti, “Baibulo limanena kuti ‘Malemba onse anauzilidwa ndi Mulungu.’” Mwina mungakambenso kuti, “Lembali lili ndi zambili.” Ndiyeno tsegulani lemba la 2 Timoteyo 3:16, 17.
11, 12. (a) Tumapepala twauthenga tungathandize motani kuti ulaliki wanu ukhale wokondweletsa? (b) Nanga tungakuthandizeni bwanji kukonzekela maulendo obwelelako?
11 Zimene mwininyumba angayankhe zidzakuthandizani kudziŵa zimene mungaŵelenge ndi kukambilana m’kapepalako. Mulimonse mmene zingakhalile, m’malo mongopatsa anthu tumapepala, ndi bwino kuŵelenga nao Baibulo. Pa ulendo woyamba mungaŵelenge lemba limodzi kapena aŵili. Paulendo wotsatila mungakambilane zoonjezeleka.
12 Pa tsamba lothela lililonse pali kamutu kakuti “Ganizilani Funso Ili.” Pansi pa kamutu kameneka pali funso ndi malemba amene tingakambilane paulendo wobwelelako. Tikagaŵila kapepala kakuti Kodi Zinthu Zidzakhala Bwanji Mtsogolo?, paulendo wobwelelako tingafunse kuti: “Kodi Mulungu adzasintha bwanji dziko lathu kuti likhale labwino?” Aikapo Mateyu 6:9, 10 ndi Danieli 2:44. Ngati ndi kapepala kakuti Kodi N’zoona Kuti Akufa Angakhalenso ndi Moyo?, tingafunse kuti: “N’cifukwa ciani timakalamba ndi kufa?” Aikapo Genesis 3:17-19 ndi Aroma 5:12.
13. Fotokozani mmene tingagwilitsile nchito tumapepala twauthenga kuti tiyambitse maphunzilo a Baibulo.
13 Tumapepala twauthenga tungatithandize kuyambitsa maphunzilo a Baibulo. Munthu akagwilitsila nchito kacidindo kamene kali patsamba lothela, kadzamtsogolela pa Webusaiti yathu. Ndipo iyo idzam’limbikitsa kuti ayambe kuphunzila Baibulo. Tumapepala tumenetu tumaonetsanso kabuku kakuti Uthenga Wabwino Wocokela Kwa Mulungu, ndi kusonyeza phunzilo logwilizana ndi nkhani ya m’kapepala kalikonse. Mwacitsanzo, kapepala kakuti, Kodi Ndani Maka-maka Amene Akulamulila Dzikoli?, kamatsogolela m’phunzilo 5 la m’kabuku kauthenga. Ndipo kapepala kakuti, Kodi Cofunika N’ciani Kuti Banja Likhale Lamtendele?, kamatsogolela m’phunzilo 9. Tumapepala tumenetu tunakonzedwa kuti tutithandize kugwilitsila nchito Baibulo paulendo woyamba ndi paulendo wobwelelako. Zimenezi zidzatithandiza kuyambitsa maphunzilo ambili. N’ciani cina cimene tingacite kuti tizigwilitsila nchito bwino Mau a Mulungu mu ulaliki?
14, 15. Citsanzo ca Paulo cingatithandize bwanji pokonzekela ulaliki?
14 Paulo anali wofunitsitsa kudziŵa zimene “anthu oculuka” anali kuganiza mu ulaliki. (Ŵelengani 1 Akorinto 9:19-23.) N’cifukwa ciani anatelo? Cifukwa cakuti anali kufuna kuthandiza “anthu onse,” Ayuda ndi anthu ena, kuphunzila coonadi kuti akapulumuke. (Mac. 20:21) Citsanzo ca Paulo cingatithandize bwanji pamene tikonzekela kukalalikila anthu onse a m’gawo lathu?—1 Tim. 2:3, 4.
15 Mwezi uliwonse, maulaliki a citsanzo amapezeka mu Utumiki Wathu wa Ufumu. Yesani kuwagwilitsila nchito. Koma ngati pali nkhani zina zimene zafala m’gawo lanu, konzani ulaliki wogwila mtima wogwilizana ndi zimene anthu akuganiza. Ganizilani kudela kumene mumakhala, anthu a kumeneko, ndi zimene zimawadetsa nkhawa kwambili. Ndiyeno, sankhani lemba loyenelela. Woyang’anila dela wina anafotokoza kuti iye ndi mkazi wake amagwilitsila nchito Baibulo kwambili. Iye anati: “Anthu ambili m’gawo lathu amatilola kuŵelenga nao lemba limodzi ngati tidzakamba mwacidule ndi mosapita m’mbali. Timatsegulilatu Baibulo lathu, ndiyeno tikapatsana moni timaŵelenga lemba.” M’ndime zotsatila, onani nkhani, mafunso, ndi malemba amene mungagwilitsile nchito m’gawo lanu.
16. Fotokozani mmene tingagwilitsile nchito Yesaya 14:7 mu ulaliki.
16 Ngati mumakhala kudela kumene kaŵilikaŵili kumacitika zinthu zosoŵetsa mtendele, mungafunse munthu kuti: “Mungamve bwanji ngati lelo pa nyuzipepala pali nkhani yaikulu yakuti: ‘Tsopano dziko lonse lili pamtendele, ndipo palibenso msokonezo. Anthu ndi okondwela kwambili.’ Izi ndi zimene Baibulo limakamba pa Yesaya 14:7. Ndipo m’Baibulo muli malonjezo ambili a Mulungu onena za nthawi ya mtsogolo imene padziko padzakhala mtendele.” Ndiyeno m’pempheni kuti muŵelenge naye limodzi la malonjezo amenewo m’Baibulo.
17. Pokambilana ndi anthu, tingaloŵetsemo bwanji lemba la Mateyu 5:3?
17 Kodi amuna ambili a m’gawo lanu amavutika kuti apeze zinthu zofunika paumoyo? Ngati n’conco, mungayambe makambilano anu mwa kufunsa kuti: “Ndi ndalama zingati zimene mwamuna ayenela kukhala nazo kuti banja lake likhale lacimwemwe?” Munthuyo akayankha mungakambe kuti: “Amuna ambili amapeza ndalama zoposa zimenezo, koma mabanja ao sakhutila nazo. Nanga cofunika makamaka n’ciani?” Ndiyeno ŵelengani Mateyu 5:3 ndi kuyambitsa phunzilo.
18. Potonthoza ena, tingagwilitsile nchito bwanji Yeremiya 29:11?
18 Ngati anthu a m’gawo lanu akuvutika cifukwa ca tsoka lacilengedwe limene linacitika posacedwapa, mungayambe ulaliki wanu mwa kunena kuti: “Nabwela pano kuti titonthozane. (Ŵelengani Yeremiya 29:11.) Kodi mwaziona zinthu zitatu zimene Mulungu afuna kuti tikhale nazo? Iye afuna kuti tikhale ndi ‘mtendele,’ ‘tsogolo labwino,’ ndi ‘ciyembekezo.’ Kodi sizokondweletsa kudziŵa kuti Mulungu afuna kuti tikhale ndi umoyo wabwino? Nanga zimenezo zingatheke bwanji?” Ndiyeno muonetseni phunzilo logwilizana ndi nkhaniyo m’kabuku ka Uthenga Wabwino.
19. Fotokozani mmene tingagwilitsile nchito Chivumbulutso 14:6, 7 pokambilana ndi anthu okonda zacipembedzo.
19 Ngati mumakhala kudela kumene anthu amakonda zacipembedzo, mungayambe makambilano anu mwa kufunsa kuti: “Ngati mngelo akamba ndi inu, kodi mungamvetsele zimene akukuuzani? (Ŵelengani Chivumbulutso 14:6, 7.) Popeza mngelo ameneyu akamba kuti ‘opani Mulungu,’ kodi muganiza kuti akamba za Mulungu uti? Mngelo ameneyu anali kukamba za ‘amene anapanga kumwamba ndi dziko lapansi.’ Nanga ndani ameneyu?” Ndiyeno, ŵelengani Salimo 124:8, limene limati: “Thandizo lathu lili m’dzina la Yehova, Wopanga kumwamba ndi dziko lapansi.” Kenako, m’pempheni kuti mukabwelenso kudzakambilana zoonjezeleka ponena za Yehova Mulungu.
20. (a) Tingagwilitsile nchito motani lemba la Miyambo 30:4 kuphunzitsa munthu za dzina la Mulungu? (b) Kodi pali lemba limene mumagwilitsila nchito limene lakhala ndi zotsatilapo zabwino?
20 Ngati mukambilana ndi wacinyamata, mungayambe makambilano anu mwa njila iyi: “Ndifuna kukuŵelengela lemba limene lili ndi funso lofunika kwambili. (Ŵelengani Miyambo 30:4.) Popeza kuti palibe munthu amene angacite zimenezi, n’zoonekelatu kuti lembali likamba za Mlengi wathu. Kodi dzina lake tingalidziŵe bwanji? Ndingakonde kukuonetsa dzinalo m’Baibulo.”
21, 22. (a) Kodi lemba loyenelela lingasinthe motani umoyo wa munthu? (b) Nanga mwatsimikiza mtima kucita ciani pamene muli mu ulaliki?
21 Simungadziŵe mmene lemba loyenelela lingakhudzile anthu. Mwacitsanzo, Mboni ziŵili za ku Australia zinafika pakhomo la mtsikana wina. Mmodzi wa io anafunsa mtsikanayo kuti, “Kodi dzina la Mulungu ulidziŵa?” Ndiyeno anaŵelenga lemba limodzi la Salimo 83:18. Mtsikanayo anati: “Ndinadabwa kwambili! Mbonizo zitacoka, ndinayendetsa galimoto pa mtunda wa makilomita 56 kupita ku sitolo kogulitsa mabuku acikristu. Ndinali kufuna kuona zimene Mabaibulo ena amakamba pa lembali. Ndinayang’ananso dzina la Mulungu mu dikishonale. Pamene ndinatsimikiza kuti dzina la Mulungu ndi Yehova, ndinayamba kuona kuti payenela kuti palinso zinthu zina zimene sindinali kudziŵa.” Patapita nthawi yocepa, iye ndi mwamuna amene anali kudzakwatilana naye anayamba kuphunzila Baibulo. Ndiyeno anabatizika.
22 Mau a Mulungu amasintha anthu amene amawaŵelenga ndi kukhulupilila malonjezo amoyo a Yehova. (Ŵelengani 1 Atesalonika 2:13.) Uthenga wa m’Baibulo uli ndi mphamvu kuposa ciliconse cimene tingakambe kuti tifike munthu pamtima. Ndiye cifukwa cake, nthawi zonse tiyenela kugwilitsila nchito Mau a Mulungu cifukwa ndi amoyo.
“Yandikilani Mulungu, ndipo iyenso adzakuyandikilani.”—YAK. 4:8.
1. Munthu aliyense amafuna ciani? Nanga ndi anthu ati amene tingakhale nao paubwenzi?
MWACIBADWA munthu aliyense amafuna kukhala paubwenzi ndi ena. Anthu amakhala “paubwenzi ngati amakondana kwambili ndi kudziŵana bwino.” Tonse timamvela bwino kukhala paubwenzi ndi banja lathu ndi anzathu amene amatikonda, amatiyamikila, ndi kutidziŵa bwino. Komabe, Munthu amene tiyenela kukhala naye paubale wolimba kuposa onse ndi Mlengi wathu Wamkulu.—Mlal. 12:1.
2. N’ciani cimene Yehova watilonjeza? Nanga n’cifukwa ciani anthu ambili sakhulupilila lonjezo limeneli?
2 Kupyolela m’Mau ake, Yehova amatilimbikitsa ‘kumuyandikila,’ ndipo amatilonjeza kuti tikatelo, ‘iyenso adzatiyandikila.’ (Yak. 4:8) Zimenezi n’zolimbikitsa kwambili. Koma anthu ena amaona kuti n’zosatheka kuti Mulungu angafune kuti awayandikile. Iwo amaona kuti ndi osayenelela kumuyandikila kapena kuti iye ali kutali kwambili. Kodi n’zothekadi kuyandikila Yehova?
3. Tiyenela kudziŵa ciani ponena za Yehova?
3 Zoona n’zakuti, Yehova “sali kutali ndi aliyense” amene amam’funafuna. Conco, n’zotheka kum’dziŵa. (Machitidwe 17:26, 27; Salimo 145:18.) Mulungu ndi wokonzeka ndipo ndi wofunitsitsa kutiyanja monga anzake apamtima, ngakhale kuti ndife opanda ungwilo. (Yes. 41:8; 55:6) Cifukwa ca zimene zinam’citikila wamasalimo, iye anati ponena za Yehova: “Inu Wakumva pemphelo, anthu a mitundu yonse adzabwela kwa inu. Wodala ndi munthu amene inu mwamusankha ndi kumuyandikizitsa kwa inu.” (Sal. 65:2, 4) Tsopano, tiyeni tione nkhani ya m’Baibulo imene ionetsa mmene Mfumu Asa wa ku Yuda anayandikilila Mulungu, ndi mmene Mulungu anamuyandikilila.*
4. Ndi citsanzo cotani cimene Asa anapeleka kwa anthu a ku Yuda?
4 Mfumu Asa anaonetsa cangu kwambili pakulambila koona pamene anacotsa mahule a pakacisi. Ndipo anathetsa kulambila mafano kumene kunali kofala m’dzikolo. (1 Maf. 15:9-13) Iye analimbikitsa anthu kuti “afunefune Yehova Mulungu wa makolo ao ndi kutsatila cilamulo.” Yehova anadalitsa zaka 10 zoyambilila za ulamulilo wa Asa mwa kum’patsa mtendele woculuka. Kodi Asa anazindikila kumene mtendele umenewo unacokela? Iye anauza anthu kuti: “Malo m’dzikoli akadalipo cifukwa tafunafuna Yehova Mulungu wathu. Tam’funafuna ndipo watipatsa mpumulo pakati pa adani athu onse otizungulila.” (2 Mbiri 14:1-7) Tiyeni tione zimene zinatsatilapo.
5. N’cocitika citi cimene cionetsa kuti Asa anali kudalila Mulungu? Nanga panali zotsatilapo zotani?
5 Yelekezelani kuti ndinu Asa. Ndipo Zera Mwitiyopiya ndi gulu lankhondo la asilikali 1 miliyoni ndi magaleta 300 wabwela kudzamenyana ndi Yuda. (2 Mbiri 14:8-10) Kodi mungacite bwanji mukaona gulu lalikulu limenelo likuloŵa mu ufumu wanu? Ndipo gulu lanu lili cabe ndi asilikali 580 sauzande, kutanthauza kuti ndinu ocepa kuwilikiza kaŵili poyelekezela ndi adani anu. Kodi mungafunse kuti n’cifukwa ciani Mulungu walola zimenezo kucitika? Zotelo zikacitika, kodi mungadalile mphamvu zanu? Zimene Asa anacita zionetsa kuti iye anali paubale wolimba ndi wodalilika ndi Yehova. Iye anapemphela mocokela pansi pamtima kuti: “Inu Yehova mukafuna kuthandiza, zilibe kanthu kuti anthuwo ndi ambili kapena ndi opanda mphamvu. Tithandizeni Yehova Mulungu wathu cifukwa tikudalila inu, ndipo tabwela m’dzina lanu kudzamenyana ndi khamuli. Inu Yehova ndinu Mulungu wathu. Musalole kuti munthu akuposeni mphamvu.” Nanga Mulungu analiyankha bwanji pempho la Asa? “Yehova anagonjetsa Aitiyopiyawo.” Palibe mdani aliyense anapulumuka nkhondo imeneyo.—2 Mbiri 14:11-13.
6. Tingatsatile motani citsanzo ca Asa?
6 N’ciani cinathandiza Asa kudalila kwambili citsogozo ndi citetezo ca Mulungu? Baibulo limati, “Asa anacita zabwino pamaso pa Yehova” ndi kuti “anatumikila Yehova ndi mtima wathunthu.” (1 Maf. 15:11, 14) Ifenso, tiyenela kutumikila Mulungu ndi mtima wathunthu kuti tikhale paubale wolimba ndi iye, tsopano ndi mtsogolo. Ndife oyamikila kuti Yehova watikokela kwa iye ndi kutithandiza kupanga ubale wolimba ndi kupitilizabe kukhala paubale umenewo ndi iye. Onani njila ziŵili mmene Yehova wacitila zimenezo.
7. (a) N’ciani cimene Yehova wacita cimene cimatikokela kwa iye? (b) Ndi njila yaikulu iti imene Yehova amatikokela kwa iye?
7 Yehova anaonetsa kuti amakonda anthu pamene analenga dziko lathu lapansi lokongola. Iye wapitilizabe kuonetsa kuti amatikonda mwa kutipatsa zinthu zabwino zocilikiza moyo. (Mac. 17:28; Chiv. 4:11) Kuposa zonse, Yehova amatisamalila mwa kuuzimu. (Luka 12:42) Ndiponso, amatitsimikizila kuti amamva pamene tipemphela kwa iye. (1 Yoh. 5:14) Komabe, njila yaikulu imene Mulungu amatikokela kwa iye ndi kupyolela mu dipo. (Ŵelengani 1 Yohane 4:9, 10, 19.) Yehova anatuma “Mwana wake wobadwa yekha” padziko lapansi kudzatimasula ku ucimo ndi imfa.—Yoh. 3:16.
8, 9. Kodi Yesu ali ndi mbali yotani pa kukwanilitsa cifunilo ca Yehova?
8 Yehova afuna kuti anthu onse apindule ndi dipo, kuphatikizapo aja amene anakhala ndi moyo dipo lisanalipilidwe. Kucokela pamene Yehova analosela za Mpulumutsi wa anthu, kwa Mulungu zinali monga kuti dipo limenelo lalipilidwa kale. Mulungu anadziŵa kuti cifunilo cake sicidzalephela. (Gen. 3:15) Patapita zaka zambili, mtumwi Paulo anayamikila Mulungu cifukwa ‘cotimasula ndi dipo lolipilidwa ndi Kristu Yesu.’ Paulo anaonjezela kuti: “Mulungu anacita izi pofuna kuonetsa cilungamo cake pokhululuka macimo amene anacitika kale.” (Aroma 3:21-26) Ndithudi, Yesu wacita mbali yaikulu potithandiza kuyandikila Mulungu.
9 Anthu odzicepetsa angadziŵe Yehova ndi kukhala naye paubale wathithithi kokha kupyolela mwa Yesu. Kodi Malemba amavomeleza motani mfundo imeneyi? Paulo analemba kuti, “Mulungu akuonetsa cikondi cake kwa ife, moti pamene tinali ocimwa, Kristu anatifela.” (Aroma 5:6-8) Dipo la nsembe ya Yesu linalipilidwa, osati cifukwa cakuti ndife oliyenelela iyai, koma cifukwa cakuti ndife okondedwa. Yesu anati: “Palibe munthu angabwele kwa ine akapanda kukokedwa ndi Atate amene anandituma ine, ndipo ine ndidzamuukitsa tsiku lomaliza.” Ndipo panthawi ina anati, “Palibe amene amafika kwa Atate osadzela mwa ine.” (Yoh. 6:44; 14:6) Motelo, Yehova amakoka anthu kupyolela mwa Yesu, ndipo amawathandiza kukhalabe m’cikondi cake kuti akalandile moyo wosatha. Amagwilitsila nchito mzimu wake woyela kucita zimenezi. (Ŵelengani Yuda 20, 21.) Onaninso njila ina imene Yehova amatikokela kwa iye.
10. Kodi Baibulo limatithandiza bwanji kuyandikila Mulungu?
10 Pofika pano, m’nkhani ino tagwilitsila nchito malemba amene agwidwa mau kapena osagwidwa mau ocokela m’mabuku 14 a m’Baibulo. Kodi popanda Baibulo tikanadziŵa bwanji kuti tifunika kuyandikila Mlengi wathu? Nanga tikanadziŵa bwanji za dipo ndi kuti Yehova amatikoka kupyolela mwa Yesu? Mwa kugwilitsila nchito mzimu wake, Yehova analemba Baibulo limene limatiuza makhalidwe ake abwino ndi cifunilo cake. Mwacitsanzo, pa Ekisodo 34:6, 7, Yehova anauza Mose kuti iye ndi “Mulungu wacifundo ndi wacisomo, wosakwiya msanga ndiponso wodzaza ndi kukoma mtima kosatha ndi coonadi. Wosungila mibadwo masauzande kukoma mtima kosatha, wokhululukila zolakwa ndi macimo.” Ndani sangafune kuyandikila munthu wotelo? Yehova adziŵa kuti tikapitiliza kuphunzila za iye m’Baibulo, iye adzakhala weniweni kwa ife, ndipo tidzamuyandikila kwambili.
11. N’cifukwa ciani tiyenela kuphunzila makhalidwe a Mulungu ndi njila zake? (Onani cithunzi kuciyambi kwa nkhani ino.)
11 Pofotokoza mmene tingayandikilile Mulungu, mau oyamba m’buku lakuti Yandikirani kwa Yehova amati: “Pa ubwenzi uliwonse umene timapanga, timagwilizana ndi munthuyo cifukwa cakuti timamudziŵa, ndiponso kuti ali ndi khalidwe lapadela limene timalisilila ndi kuliona kukhala labwino zedi. Motelo makhalidwe a Mulungu ndiponso kacitidwe kake ka zinthu, monga zasonyezedwela m’Baibulo, ndi nkhani yofunika kwambili kuiphunzila.” Conco, ndife oyamikila kwambili kuti Yehova analemba Baibulo mwa njila yosavuta kuimvetsetsa.
12. N’cifukwa ninji Yehova anagwilitsila nchito anthu kulemba Baibulo?
12 Yehova akanagwilitsila nchito angelo kulemba Baibulo. Angelo amenewo amadela nkhawa za ife ndi zocita zathu. (1 Pet. 1:12) N’zoona kuti io akanalemba uthenga wa Mulungu wopita kwa anthu, koma angelowo saona zinthu monga mmene anthu amazionela. Iwo sadziŵa mmene anthu amamvelela, zimene amasoŵa, ndi zofooka zao. Yehova adziŵa kuti angelo ndi osiyana kwambili ndi anthu, motelo anasankha anthu kuti alembe Baibulo. Ife anthu timamvetsetsa mmene olemba Baibulo ndi ena ochulidwa m’Malemba anali kumvelela. Timamvetsetsa mmene anali kumvelela akakhumudwa, akacita mantha ndiponso akalakwitsa zinthu. Ndipo timamvetsetsa cimwemwe cao pamene zinthu zinawayendela bwino. Mofanana ndi Eliya, onse olemba Baibulo anali ‘anthu monga ife.’—Yak. 5:17.
13. Kodi pemphelo la Yona litiphunzititsa ciani?
13 Mwacitsanzo, kodi mngelo akanalemba bwinobwino mmene Yona anamvelela pamene anathaŵa nchito yake yopatsidwa ndi Mulungu? Conco, ndi bwino kuti Yehova analola Yona kulemba yekha nkhani yake, kuphatikizapo pemphelo lake kwa Mulungu pamene anali pansi pa nyanja. Yona anati: “Pamene ndinalefuka kwambili, ndinakumbukila Yehova.”—Yona 1:3, 10; 2:1-9.
14. N’cifukwa ciani timamvetsetsa zimene Yesaya analemba za iye mwini?
14 Ganizilani zimene Yehova anauza Yesaya kulemba za iye mwini. Pambuyo poona masomphenya a ulemelelo wa Mulungu, mneneliyu anakamba za kupanda ungwilo kwake kuti: “Tsoka kwa ine! Popeza maso anga aona Mfumu, Yehova wa makamu. Nditsikila kuli cete pakuti ndine munthu wa milomo yodetsedwa, ndipo ndikukhala pakati pa anthu a milomo yodetsedwa.” (Yes. 6:5) Sizikanatheka kuti mngelo akambe mau amenewa. Koma zinali zotheka kwa Yesaya ndipo timvetsetsa mmene iye anamvelela.
15, 16. (a) N’cifukwa ciani timamvetsetsa mmene ena amamvelela? Pelekani zitsanzo. (b) N’ciani cingatithandize kumuyandikila Yehova?
15 Kodi angelo akanakamba kuti anali ‘osayenelela’ monga mmene Yakobo anakambila? Kapena kodi akanazimva ‘ocimwa’ monga mmene Petulo anamvelela? (Gen. 32:10; Luka 5:8) Nanga akanacita “mantha” monga mmene ophunzila a Yesu anacitila? Kapena kodi angelo olungama akanafunika ‘kulimba mtima’ polalikila uthenga wabwino uku akutsutsidwa monga mmene Paulo ndi ena anacitila? (Yoh. 6:19; 1 Ates. 2:2) Iyai. Angelo ndi apamwamba kwambili kuposa anthu. Anthu opanda ungwilo akakamba zinthu zotelo, timamvetsetsa mmene amvelela, cifukwa ifenso ndife anthu monga io. Tikamaŵelenga zimene io analemba, ‘timasangalala ndi anthu amene akusangalala, ndipo timalila ndi anthu amene akulila.’—Aroma 12:15.
16 Ngati tisinkhasinkha zimene Baibulo limanena ponena za mmene Yehova anacitila ndi atumiki ake okhulupilika akale, tidzaphunzila zinthu zambili zabwino za Mulungu. Iye moleza mtima ndi mwacikondi, amayandikila anthu opanda ungwilo. Tikam’dziŵa bwino Yehova ndi kum’konda kwambili, tidzayandikila kwa iye.—Ŵelengani Salimo 25:14.
17. (a) Ndi uphungu wabwino uti umene Azariya anapatsa Asa? (b) Ndipo Asa anaunyalanyaza motani? Nanga panali zotsatilapo zotani?
17 Pambuyo pakuti Mfumu Asa wagonjetsa gulu la nkhondo la Aitiyopiya, mneneli wa Mulungu, Azariya anapatsa Asa ndi anthu ake uphungu wothandiza. Azariya anati: “Yehova akhala nanu inuyo mukapitiliza kukhala naye. Mukamufunafuna iye adzalola kuti mum’peze, koma mukamusiya nayenso adzakusiyani.” (2 Mbiri 15:1, 2) Koma patapita zaka, Asa analephela kutsatila uphungu wabwino umenewo. Pamene Asa anaopsezedwa ndi ufumu wa Isiraeli wakumpoto, iye anapempha thandizo kwa a Siriya. M’malo mopemphanso thandizo kwa Yehova, iye anacita pangano ndi mitundu yakunja. Mpake kuti Asa anauzidwa kuti: “Mwacita zopusa pankhani imeneyi, cifukwa kuyambila tsopano anthu azicita nanu nkhondo.” Zaka zothela za ulamulilo wa Asa zinali za nkhondo zokhazokha. (2 Mbiri 16:1-9) Tiphunzilapo ciani pamenepa?
18, 19. (a) Kodi tiyenela kucita ciani tikayamba kutalikilana ndi Mulungu? (b) Nanga tingayandikile bwanji kwa Yehova?
18 Sitiyenela kutalikilana ndi Yehova. Tikayamba kutelo, mwamsanga tiyenela kucita mogwilizana ndi lemba la Hoseya 12:6, limene limati: “Ubwelele kwa Mulungu wako. Usonyeze kukoma mtima kosatha ndi cilungamo ndipo nthawi zonse uziyembekezela Mulungu wako.” Cotelo, tiyeni tiyandikile kwambili Yehova mwa kusinkhasinkha phindu la dipo ndi kuphunzila mwakhama Mau ake, Baibulo.—Ŵelengani Deuteronomo 13:4.
19 Wamasalimo analemba kuti: “Kuyandikila kwa Mulungu ndi cinthu cabwino.” (Sal. 73:28) Tiyeni tonse tipitilizebe kuphunzila zinthu zatsopano za Yehova. Tikacita zimenezo tidzam’konda kwambili. Ndipo tikayandikila Yehova nayenso adzatiyandikila, tsopano ndi kwamuyaya!
^ par. 3 Onani nkhani ya Asa yamutu wakuti, “Mudzapeza Mphoto Cifukwa ca Nchito Yanu,” mu Nsanja ya Olonda ya August 15, 2012.
“Makutu ako adzamva mau kumbuyo kwako, akuti: ‘Njila ndi iyi.’”—YES. 30:21.
1, 2. Kodi Yehova amapeleka motani malangizo kwa atumiki ake?
M’NTHAWI za m’Baibulo, anthu anali kulandila malangizo a Yehova m’njila zosiyanasiyana. Kuti Mulungu avumbulile anthu zimene zinali kudzacitika mtsogolo, anagwilitsila nchito angelo, masomphenya kapena maloto. Yehova anawapatsanso zocita. (Num. 7:89; Ezek. 1:1; Dan. 2:19) Ena analandila malangizo kupyolela mwa anthu oimilako Yehova, amene anali mbali ya gulu lake la padziko lapansi. Anthu a Yehova amene anatsatila malangizo ake anadalitsidwa, mosasamala kanthu za njila imene anawalandilila.
2 Masiku ano, Yehova amapeleka malangizo kwa anthu ake mwa kugwilitsila nchito Baibulo, mzimu woyela, ndi mpingo. (Mac. 9:31; 15:28; 2 Tim. 3:16, 17) Malangizo ocokela kwa iye ndi osavuta kumva cakuti zimakhala ngati ‘makutu athu akumva mau kumbuyo kwathu, akuti: “Njila ndi iyi. Yendani mmenemu.”’ (Yes. 30:21) Tinganene kuti Yesu nayenso amatiuza mau a Yehova potsogolela mpingo kupyolela mwa “kapolo wokhulupilika ndi wanzelu.” (Mat. 24:45) Tiyenela kutsatila kwambili malangizo amenewa cifukwa cakuti moyo wathu wosatha umadalila pa kumvela.—Aheb. 5:9.
3. N’ciani cingatilepheletse kutsatila malangizo a Yehova? (Onani cithunzi kuciyambi kwa nkhani ino.)
3 Satana amadziŵa kuti malangizo a Yehova adzatipulumutsa. Iye amayesetsa kutisokoneza kuti tisawatsatile. Ndiponso, ‘mtima wathu wonyenga’ ungatilepheletse kutsatila malangizo a Yehova. (Yer. 17:9) Conco, tiyeni tikambilane mmene tingakanizile zopinga zimene zingatilepheletse kumvela mau a Mulungu. Tidzakambilananso mmene pemphelo lingatetezele ubale wathu ndi Yehova, mosasamala kanthu za mmene zinthu zili paumoyo wathu.
4. Satana angasokoneze motani maganizo a anthu?
4 Satana amafuna kusokoneza maganizo a anthu mwa kufalitsa mabodza. (Ŵelengani 1 Yohane 5:19.) Mabodza amenewa amafalitsidwa padziko lonse lapansi kupitila m’manyuzipepala, m’mabuku, m’magazini, pa wailesi, pa TV, ndi pa Intaneti. Zinthu zimenezi zingakhale ndi nkhani zothandiza, koma nthawi zambili zimalimbikitsa makhalidwe osemphana ndi miyezo ya Yehova. (Yer. 2:13) Mwacitsanzo, nyuzi ndi mafilimu kapena mapulogalamu a pa TV, zingalimbikitse kukwatilana kwa amuna kapena akazi okhaokha. Ndipo zimenezi zacititsa anthu ambili kuona kuti Baibulo limakhwimitsa zinthu pankhani ya kugonana kwa amuna kapena akazi okhaokha.—1 Akor. 6:9, 10.
5. Tingapewe bwanji kusoceletsedwa ndi mabodza a Satana?
5 Kodi anthu okonda miyezo ya Mulungu angapewe bwanji kusoceletsedwa ndi mabodza a Satana? Nanga angasiyanitse bwanji cabwino ndi coipa? Baibulo limayankha kuti: ndi kokha “Mwa kudziyang’anila ndi kucita zinthu mogwilizana ndi mau [a Mulungu].” (Sal. 119:9) Mau a Mulungu ali ndi malangizo ofunika amene angatithandize kusiyanitsa nkhani zoona ndi zabodza. (Miy. 23:23) Yesu anakamba kuti timafunikila “mau onse otuluka pakamwa pa Yehova.” (Mat. 4:4) Tiyenela kuphunzila mmene tingatsatilile mfundo za m’Baibulo paumoyo wathu. Mwacitsanzo, kale kwambili Mose asanalembe lamulo la Yehova loletsa cigololo, Yosefe wacinyamata anadziŵa kuti khalidwe limeneli linali chimo kwa Mulungu. Pamene mkazi wa Potifala anam’nyengelela kuti acite coipa, iye sanafune ngakhale pang’ono kucimwila Yehova. (Ŵelengani Genesis 39:7-9.) Ngakhale kuti mkazi wa Potifala anam’kakamiza kwa nthawi yaitali, Yosefe anasankha kumvela Mau a Yehova osati a mkaziyo. Masiku ano, nafenso tiyenela kumvela Mau a Yehova osati mabodza a Satana.
6, 7. Tingacitenji kuti tipewe malangizo oipa a Satana?
6 Dzikoli ladzala ndi ziphunzitso ndi zikhulupililo zacipembedzo zosokoneza. Zimenezi zacititsa anthu ambili kuganiza kuti kufunafuna cipembedzo coona n’kopanda phindu. Koma ngati tifunitsitsa kumvela Yehova, iye adzatithandiza kupeza coonadi mosavuta. Motelo, tiyenela kusankha amene tidzamvela. Popeza n’zosatheka kumvetsela mau ocokela kumbali ziŵili panthawi imodzi, tiyenela ‘kudziŵa mau’ a Yesu ndi kumumvela. Iye anasankhidwa ndi Yehova kuti aziyang’anila nkhosa zake.—Ŵelengani Yohane 10:3-5.
7 Yesu anati: “Samalani zimene mukumvazi.” (Maliko 4:24) Malangizo a Yehova ndi osavuta kumva ndipo ndi oyenela. Koma tiyenela kusamala ndi kukonzekeletsa mtima wathu kuti tiziwamvela. Ngati sitisamala tingayambe kumvetsela malangizo oipa a Satana, m’malo momvetsela malangizo acikondi a Mulungu. Tisalole nyimbo za kudziko, mavidiyo, mapulogalamu a pa TV, mabuku, anzathu, aphunzitsi, kapena anthu odzicha akatswili kutsogolela umoyo wathu.—Akol. 2:8.
8. (a) Kodi Satana angagwilitsile nchito bwanji mtima wathu kuti atisoceletse? (b) N’ciani cingaticitikile ngati tinyalanyaza macenjezo?
8 Satana amadziŵa kuti ndi cibadwa cathu kufuna kucita zinthu zoipa, ndipo amafuna kuti tizicita zimenezo. Satana akatilefula zimavuta kukhalabe okhulupilika kwa Mulungu. (Yoh. 8:44-47) Nanga tingacitenji kuti tisagonje? Ganizilani munthu amene zokhumba zake zim’pangitsa kucita cinthu coipa cimene anali kuona kuti sangacite. (Aroma 7:15) N’ciani cacititsa kuti zinthu zifike pamenepo? Mwacionekele, munthuyo pang’onopang’ono anayamba kunyalanyaza mau a Yehova. Mwina iye analephela kuzindikila macenjezo osonyeza kuti mtima wake wayamba kutengeka, kapena anali kungowanyalanyaza. Mwacitsanzo, zingakhale kuti iye analeka kupemphela, kulalikila, ndi kusonkhana. Ndiyeno, anagonja ku cilakolako ca uchimo ndi kucita cinthu cimene anali kudziŵa kuti n’coipa. Tingapewe kugonjela ku zilakolako zathu ngati nthawi zonse tikhala chelu kuzindikila macenjezo alionse, ndi kucitapo kanthu mwamsanga kuti tiongolele. Ndipo ngati timamvela mau a Yehova, tidzapewa kumvetsela ampatuko.—Miy. 11:9.
9. N’cifukwa ciani kudziŵa mwamsanga zilakolako za uchimo n’kofunika?
9 Munthu akadziŵa mwamsanga matenda amene adwala, zingapulumutse moyo wake. Mofananamo, tingapewe ngozi ngati mwamsanga tadziŵa zilakolako zoipa zimene zingatiloŵetse m’macimo. Tikangodziŵa zilakolako zimenezo, ndi bwino kucitapo kanthu kuti ‘tisagwidwe amoyo ndi [Satana] pofuna kukwanilitsa colinga cake.’ (2 Tim. 2:26) Nanga tingacitenji tikadziŵa kuti talola maganizo athu ndi zokhumba zathu kutengeka ndi kusiyana ndi zimene Yehova afuna kuti ticite? Tiyenela kubwelela kwa iye mofulumila, kufunafuna citsogozo cake, ndi kucitsatila ndi mtima wonse. (Yes. 44:22) Tisaiŵale kuti kupanga cosankha coipa kungavutitse cikumbumtima cathu kwambili, ngakhale pambuyo pakuti tabwelela kwa Yehova. Conco, ndi bwino kupewa kupatuka kwa Mulungu, mwa kucitapo kanthu mwamsanga kuti tipewe kucita chimo.
10, 11. (a) Kunyada kumaonekela bwanji? (b) Tiphunzilapo ciani pa citsanzo coipa ca Kora, Datani, ndi Abiramu?
10 Tisaiŵale kuti mtima wathu ungatisoceletse. Zilakolako zathu za ucimo zingakhale zamphamvu kwambili. Mwacitsanzo, kunyada kapena umbombo, zingaticititse kuti ticite chimo lalikulu. Munthu wonyada amadziona kuti ndi wofunika kwambili, ndi kuti angacite ciliconse cimene afuna. Iye amaona kuti palibe aliyense angamuuze zocita, kuphatikizapo Akristu anzake, akulu, ngakhale gulu la Mulungu. Kwa munthu wotelo, mau a Yehova amveka pang’ono.
11 Paulendo wa Aisiraeli wa m’cipululu, Kora, Datani, ndi Abiramu, anapandukila ulamulilo wa Mose ndi Aroni. Cifukwa ca kunyada, apandu amenewo anadzipangila makonzedwe ao olambilila Yehova. Nanga Yehova anacitanji? Iye anawapha onse. (Num. 26:8-10) Nkhani imeneyi ili ndi phunzilo lalikulu kwa ife. Kupandukila Yehova kumatsogolela ku imfa, ndipo tizikumbukilanso kuti “kunyada kumafikitsa munthu ku cionongeko.”—Miy. 16:18; Yes. 13:11.
12, 13. (a) Pelekani citsanzo coonetsa mmene umbombo ungatitsogolele ku ngozi. (b) Fotokozani mmene umbombo ungakulile mofulumila ngati siticitapo kanthu.
12 Umbombo naonso ndi woipa. Munthu waumbombo amacita zinthu mopitilila malile, ndipo amacita kunyanya ndi khalidwe lake. Pambuyo pakuti Namani mkulu wa asilikali wacilitsidwa matenda ake akhate, iye anafuna kupatsa mphatso mneneli Elisa, koma mneneliyo anakana. Komabe, Gehazi, mtumiki wa Elisa, anakhumbila mphatso zimenezi. Mumtima mwake Gehazi anati: “Pali Yehova Mulungu wamoyo, ndim’thamangila [Namani] kuti ndikatengeko zinthu zina kwa iye.” Ndiyeno, Gehazi anathamangila Namani mwakabisila, ndi kukamba zabodza kuti apemphe “talente imodzi ya siliva ndi zovala ziŵili.” N’ciani cinacitikila Gehazi cifukwa ca zimene anacita ndi kunama bodza kwa Elisa mneneli wa Yehova? Gehazi waumbombo anakanthidwa ndi khate la Namani.—2 Maf. 5:20-27.
13 Umbombo umayamba pang’onopang’ono, koma ngati siticitapo kanthu, ungakule ndi kuononga moyo wathu. Nkhani ya m’Baibulo ya Akani ionetsa mmene umbombo ungakhalile wamphamvu. Onani mmene umbombo wa Akani unakulila msinkhu. Iye anati: “Nditaona covala camtengo wapatali ca ku Sinara, pakati pa katundu wotsalayo, cokongola m’maonekedwe, komanso masekeli a siliva 200, ndi mtanda umodzi wa golide wolemela masekeli 50, ndinazikhumba zinthuzo, ndipo ndinazitenga.” M’malo mokaniza cikhumbo coipa cimeneco, Akani anaba katunduwo cifukwa ca umbombo ndi kukaubisa m’hema wake. Chimo la Akani litaululika, Yoswa anamuuza kuti Yehova adzam’bweletsela tsoka. Tsiku limenelo Akani ndi banja lake anaponyedwa miyala ndipo anafa. (Yos. 7:11, 21, 24, 25) Umbombo wafala ndipo ungasoceletse aliyense. Ndiye cifukwa cake tiyenela “kukhala maso ndi kucenjela ndi kusilila kwa nsanje kwamtundu uliwonse.” (Luka 12:15) Ngakhale kuti nthawi zina tingaganizile zinthu zoipa, tiyenela kuongolela maganizo athu kuti zikhumbo zoipa zisatiloŵetse m’chimo.—Ŵelengani Yakobo 1:14, 15.
14. Tingacitenji tikaona kuti tayamba kucita zinthu mosonkhezeledwa ndi kunyada kapena umbombo?
14 Kunyada ndi umbombo zimatsogolela ku ngozi. Kuganizila zotsatilapo za makhalidwe oipa kudzatithandiza kuti tisalole zilakolako zoipa kutilepheletsa kumva mau a Yehova. (Deut. 32:29) Kupyolela m’Baibulo, Mulungu woona amatiuza za njila yabwino. Amatiuzanso mapindu amene timapeza tikatsatila njilayo, ndi zotsatilapo zake tikatenga njila yoipa. Ngati mtima wathu utilimbikitsa kucita zinthu mosonkhezeledwa ndi kunyada kapena umbombo, n’kwanzelu kuganizila zotsatilapo zake. Tiziganizila mmene colakwaco cidzakhudzila umoyo wathu, okondedwa athu, ndipo makamaka ubale wathu ndi Yehova.
15. Tingaphunzile ciani pa citsanzo ca Yesu?
15 Yehova amatifunila zabwino. (Sal. 1:1-3) Amapeleka citsogozo pa nthawi imene tikucifuna. (Ŵelengani Aheberi 4:16.) Ngakhale kuti Yesu anali wangwilo, iye nthawi zonse anali kulankhula ndi Yehova m’pemphelo. Yehova anathandiza Yesu ndi kum’tsogolela m’njila zodabwitsa. Anam’tumizila angelo kuti am’tumikile, anapeleka mzimu Woyela kuti um’thandize, ndipo anam’tsogolela posankha atumwi 12. Mau a Yehova anamveka kucokela kumwamba, kuonetsa kuti iye anali kucilikiza Yesu ndi kukondwela naye. (Mat. 3:17; 17:5; Maliko 1:12, 13; Luka 6:12, 13; Yoh. 12:28) Mofanana ndi Yesu, ifenso tiyenela kukhutula mtima wathu kwa Mulungu m’pemphelo. (Sal. 62:7, 8; Aheb. 5:7) Kupyolela m’pemphelo, tingapitilizebe kulankhula ndi Yehova ndi kucita zinthu zom’lemekeza.
16. Kodi Yehova watithandiza bwanji kumvela mau ake?
16 Ngakhale kuti Yehova amapeleka malangizo ake kwa onse, iye sakakamiza munthu kuwatsatila. Tikapempha mzimu wake woyela, ndipo iye adzatipatsa moolowa manja. (Ŵelengani Luka 11:10-13.) Komabe, n’kofunika kuti ‘tizimvetsela mwachelu kwambili.’ (Luka 8:18) Mwacitsanzo, ndi kupanda nzelu kupempha Yehova kuti atithandize kukaniza cilakolako ca ciwelewele, koma kwinaku tikupenyelela zamalisece kapena mafilimu a ciwelewele. Kuti Yehova atithandize, tiyenela kukhala pamalo pamene mzimu wake umapezeka, monga pamisonkhano ya mpingo. Atumiki ambili a Yehova apewa mavuto mwa kumvetsela kwa Yehova pamisonkhano. Izi zawathandiza kuzindikila zilakolako zoipa zimene zingayambe m’mitima yao, ndi kuongolela maganizo amenewo.—Sal. 73:12-17; 143:10.
17. N’cifukwa ciani tiyenela kupewa kudzidalila?
17 Citsanzo ca Davide, Mfumu ya Isiraeli wakale, cili ndi phunzilo lofunika. Iye ali mnyamata, anagonjetsa Goliyati, cimphona cacifilisiti. Davide anadzakhala msilikali ndiyeno pambuyo pake mfumu. Nchito yake inali kuteteza Aisiraeli ndi kuwapangila zosankha zabwino. Koma pamene anadzidalila, mtima wake unam’nyenga ndipo anacita chimo lalikulu ndi Batiseba. Iye anakonzanso ciwembu cakuti Uriya, mwamuna wa Batiseba, aphedwe. Davide atalangidwa, anavomeleza zolakwa zake, ndipo anakhalanso paubale wabwino ndi Yehova.—Sal. 51:4, 6, 10, 11.
18. N’ciani cingatithandize kuti tipitilize kumvetsela mau a Yehova?
18 Tiyenela kutsatila uphungu wa pa 1 Akorinto 10:12 kuti tipewe kudzidalila kwambili. Popeza ‘sitingaongolele mapazi athu,’ tingayambe kutsogoleledwa ndi mau a Yehova kapena mau a Mdani wake. (Yer. 10:23) Conco, ndi bwino nthawi zonse kupemphela, kutsatila citsogozo ca mzimu woyela, ndi kumvela mau a Yehova.
PETULO analila kwambili pambuyo pokana Yesu. Ngakhale kuti mtumwi ameneyu zikanam’vuta kupitilizabe kucita bwino kuuzimu, Yesu anafunabe kum’gwilitsila nchito kuthandiza ena. Conco, Yesu anamuuza kuti: “Ukabwelela, ukalimbikitse abale ako.” (Luka 22:32, 54-62) Petulo anadzakhala mmodzi wa mizati ya mpingo wacikristu m’nthawi ya atumwi. (Agal. 2:9) Mofananamo, mwamuna amene kale anali mkulu angayambenso kutumikila ndi kupezanso cimwemwe polimbikitsa okhulupilila anzake mwa kuuzimu.
Ena amene kale anali oyang’anila anatsitsidwa pa maudindo. Ndipo zimenezo zinawacititsa kudziona monga analephela udindo wao. Julio,* amene anatumikila monga mkulu ku Bolivia kwa zaka zoposa 20, anati: “Kukonzekela nkhani, kucezela abale, ndi kucita maulendo aubusa inali mbali yaikulu ya moyo wanga. Popanda maudindo onse amenewa ndinadzimva monga ndataikilidwa cinthu cacikulu. Imeneyi inali nthawi yovuta kwambili.” Tsopano Julio atumikilanso monga mkulu.
Wophunzila Yakobo analemba kuti: “Abale anga, sangalalani pamene mukukumana ndi mayeselo osiyanasiyana.” (Yak. 1:2) Yakobo anali kukamba za mayeselo obwela cifukwa ca cizunzo ndi kupanda ungwilo kwathu. Iye anachula zinthu monga zilakolako zoipa ndi kukondela ndi zina zotelo. (Yak. 1:14; 2:1; 4:1, 2, 11) Koma tikalakwa Yehova amatipatsa cilango, ndipo cilangoco cimakhala coŵaŵa. (Aheb. 12:11) Conco, mayeselo amenewo sayenela kutilanda cimwemwe.
Ngakhale kuti tinatsitsidwa pa maudindo mu mpingo, tingakhalebe ndi mwai woona ngati cikhulupililo cathu cikali colimba, ndi kuonetsa kuti timakonda Yehova. Zimatipatsanso mpata woganizila cifukwa cake tinali kutumikila pa maudindo amenewo. Kodi tinakalamila udindo cifukwa cofuna kudzipindulitsa kapena cifukwa cokonda Mulungu? Kapena mwina tinali otsimikiza mtima kuti mpingo ndi wa Mulungu ndipo unafunikila cisamalilo? (Mac. 20:28-30) Aja amene anali akulu kale koma apitiliza kutumikila Mulungu mosangalala monga ofalitsa, amaonetsa kwa onse, kuphatikizapo Satana, kuti cikondi cao pa Yehova ndi ceniceni.
Pamene Mfumu Davide analangidwa cifukwa cocita macimo aakulu, iye anavomeleza cilango ndipo anakhululukidwa. Iye anaimba kuti: “Wodala ndi munthu amene wakhululukidwa zolakwa zake, amene macimo ake aphimbidwa. Wodala ndi munthu amene Yehova sanamusungile colakwa cake, amene alibe mtima wacinyengo.” (Sal. 32:1, 2) Mosakaikila, cilango cinathandiza Davide kukhala m’busa wabwino wa anthu a Mulungu.
Nthawi zambili, aja amene anatsitsidwapo monga akulu, amakhala abusa abwino kwambili kuposa kale. Mkulu wina amene anatsitsidwapo anati: “Tsopano ndadziŵa mocitila ndi aja amene amalakwa.” Winanso anati: “Tsopano udindo wanga wotumikila abale ndimauona kukhala wofunika kwambili.”
Wamasalimo analemba kuti: “[Yehova] sadzakhalila kutiimba mlandu nthawi zonse cifukwa ca zolakwa zathu.” (Sal. 103:9) Cotelo, tisaziganiza kuti Mulungu sangadalilenso munthu amene anacitapo chimo lalikulu. Ricardo, amene anatsitsidwapo pambuyo potumikila monga mkulu kwa zaka zambili, anati: “Ndinakhumudwa kwambili cifukwa ndinaona monga ndalephela. Kwa nthawi yaitali, ndinali kulephela kubwelela kukatumikilanso abale monga woyang’anila cifukwa codziona kukhala wolephela. Ndinalibe cidalilo cakuti ndingakhalenso wodalilika. Koma cifukwa cokonda kuthandiza ena, ndinali kutsogoza maphunzilo, kulimbikitsa abale pa Nyumba ya Ufumu, ndi kulalikila nao. Zimenezo zinandithandiza kukhalanso ndi cidalilo, ndipo tsopano nditumikilanso monga mkulu.”
Kusunga cakukhosi kungalepheletse m’bale kutumikilanso monga mkulu. Ndi bwino kukhala monga mtumiki wa Yehova, Davide, amene anathaŵa cifukwa ca nsanje ya Mfumu Sauli. Davide anakana kubwezela coipa kwa Sauli ngakhale pamene mpata unapezeka wocita zimenezo. (1 Sam. 24:4-7; 26:8-12) Pamene Sauli anafa pa nkhondo, Davide anamulila. Iye anakamba kuti Sauli ndi mwana wake Yonatani anali anthu “okondeka ndi osangalatsa.” (2 Sam. 1:21-23) Davide sanasunge cakukhosi.
Ngati muganizila kuti ena sanakumvetsetseni kapena munacitilidwa mopanda cilungamo, musalole mkwiyo kusokoneza maganizo anu. Mwacitsanzo, William wa ku Britain atatsitsidwa pa maudindo pambuyo potumikila monga mkulu kwa zaka 30, anayamba kukwiila akulu ena. Nanga n’ciani cinam’thandiza kuyambanso kuona zinthu moyenela? Iye anati, “Kuŵelenga buku la Yobu kunandilimbikitsa. Ngati Yehova anathandiza Yobu kukhalanso pa mtendele ndi anzake atatu aja, cingam’letse n’ciani kundithandiza kuti ndikhalenso pa mtendele ndi akulu?”—Yobu 42:7-9.
Ngati munatula udindo wanu wotumikila nkhosa za Mulungu, zingakhale bwino kudzifunsa cifukwa cimene munacitila zimenezo. Kodi n’cifukwa cakuti munakumana ndi mavuto ena ake? Kapena munayamba kuona zinthu zina kukhala zofunika kwambili paumoyo wanu? Kodi munakhumudwa cifukwa ca zophophonya za ena? Mulimonse mmene zingakhalile, dziŵani kuti pamene munali mkulu munali kuthandiza ena m’njila zambili. Nkhani zanu ndi citsanzo canu zinali kulimbikitsa ena, ndipo maulendo anu aubusa anali kuwathandiza kupilila mayeselo ao. Kukhulupilika kwanu monga mkulu kunali kukondweletsa Yehova, monga mmene inunso kunali kukukondweletsani.—Miy. 27:11.
Yehova wathandiza amuna ambili kupezanso cimwemwe ndi kukhala ofunitsitsa kutsogolela mu mpingo. Ngati munatula udindo monga mkulu, kapena ngati munatsitsidwa, ‘mungayesetse kuti mukhalenso woyang’anila.’ (1 Tim. 3:1) Paulo ‘sanaleke kupemphelela’ Akristu a ku Kolose kuti akhale odziŵa zinthu za Mulungu molondola, ‘kuti aziyenda mogwilizana ndi zimene Yehova amafuna, kuti azimukondweletsa pa ciliconse.’ (Akol. 1:9, 10) Ngati mwayamikilidwanso monga mkulu, muziyang’ana kwa Yehova kuti akupatseni mphamvu kuti mukhale odekha ndi acimwemwe. M’masiku ano otsiliza, anthu a Mulungu amafunikila thandizo la kuuzimu la abusa acikondi. Kodi ndinu okonzeka ndi ofunitsitsa kulimbikitsa abale anu?
^ par. 3 Maina ena asinthidwa.
Funso limeneli n’lofunika kwambili, makamaka kwa aja amene anataikilidwa anzao a m’cikwati. Anthu aconco amalakalaka kuti akayanjanenso ndi anzao a m’cikwati akadzaukitsidwa m’dziko latsopano. Mwamuna wina wofedwa anati: “Ine ndi mkazi wanga sitinafune kuti cikwati cathu cithe. Cinali colinga cathu kupitilizabe kulambila Mulungu mogwilizana kwamuyaya, ndipo mpaka pano maganizo anga sanasinthe.” Kodi pali cifukwa cokhalila ndi ciyembekezo cakuti aja amene adzaukitsidwa adzakwatila kapena kukwatiwa? Kunena mwacidule, yankho ndi lakuti sitidziŵa.
Kwa zaka zambili, mabuku athu afotokoza kuti zimene Yesu anakamba ponena za cikwati pambuyo pa ciukililo, zimatanthauza ciukililo ca padziko lapansi. Ndipo kuti aja amene adzaukitsidwa kukhala ndi moyo m’dziko latsopano sadzakwatila kapena kukwatiwa.* (Mat. 22:29, 30; Maliko 12:24, 25; Luka 20:34-36) Ngakhale kuti sitingakambe motsimikiza, kodi n’zotheka kuti Yesu anali kukamba za ciukililo ca kumwamba? Tiyeni tione zimene Yesu anakamba.
Tiyeni tione zimene zinacititsa kuti Yesu akambe mau amenewa. (Ŵelengani Luka 20:27-33.) Asaduki, amene sanali kukhulupilila ciukililo, pofuna kutapa m’kamwa Yesu anam’funsa za ciukililo ndi za cikwati ca pacilamu.* Yesu anawayankha kuti: “Ana a m’nthawi ino amakwatila ndi kukwatiwa. Koma amene ayesedwa oyenelela kudzapeza moyo pa nthawi imeneyo ndi kudzaukitsidwa kwa akufa sadzakwatila kapena kukwatiwa. Ndiponso io sadzafanso, cifukwa adzakhala ngati angelo. Iwo adzakhalanso ana a Mulungu mwa kukhala ana a kuuka kwa akufa.”—Luka 20:34-36.
N’cifukwa ninji mabuku athu akhala akufotokoza kuti mwina Yesu anali kukamba za ciukililo ca padziko lapansi? Mfundo imeneyo yazikidwa pa mbali ziŵili. Mbali yoyamba, zioneka kuti Asaduki pom’funsa anali kuganiza za ciukililo ca padziko lapansi, ndi kuti Yesu anawayankha moyenelela. Yaciŵili, popeleka yankho lake, Yesu anachula Abulahamu, Isaki, ndi Yakobo, amene anali makolo okhulupilika amene adzaukitsidwa kudzakhala ndi moyo padziko lapansi.—Luka 20:37, 38.
Komabe, zioneka kuti Yesu anali kukamba za ciukililo ca kumwamba. N’cifukwa ninji tikamba conco? Tiyeni tikambilane mfundo zazikulu ziŵili.
“Amene ayesedwa oyenelela . . . kudzaukitsidwa kwa akufa.” Odzozedwa okhulupilika ndi “oyenelela Ufumu wa Mulungu.” (2 Ates. 1:5, 11) Iwo ayesedwa olungama kuti akhale ndi moyo cifukwa ca dipo. Conco, io sadzafa cifukwa ca uchimo. (Aroma 5:1, 18; 8:1) Amenewa amachedwa ‘odala ndi oyela,’ ndipo ndi oyenelela ciukililo ca kumwamba. (Chiv. 20:5, 6) Komabe, amene adzaukitsidwa kuti adzakhale ndi moyo padziko lapansi adzaphatikizapo “osalungama.” (Mac. 24:15) Kodi tingakambe kuti io “ayesedwa oyenelela” kudzaukitsidwa?
“Iwo sadzafanso.” Odzozedwa amene amatsiliza moyo wao wa padziko lapansi mokhulupilika, amaukitsidwa kupita kumwamba ndi kupatsidwa moyo wosafa. (1 Akor. 15:53, 54) Imfa sidzakhalanso ndi mphamvu kwa aja amene adzaukitsidwa ku moyo wa kumwamba.*
Malinga ndi zimene tafotokoza, kodi tinganenenji? N’zotheka kuti mau a Yesu onena za cikwati pambuyo pa ciukililo, amakamba za ciukililo ca kumwamba. Ngati n’conco, ndiye kuti mau ake akutiuza zinthu zingapo ponena za amene adzaukitsidwa ku moyo wa kumwamba. Iwo sadzakwatila kapena kukwatiwa, ndipo sadzafa. Ndiyeno mwanjila ina, io adzakhala monga angelo, amene ndi zolengedwa zauzimu zimene zimakhala kumwamba. Komabe, mfundo imeneyi iutsa mafunso ena.
Funso loyamba n’lakuti, n’cifukwa ninji Yesu ananena za ciukililo ca kumwamba poyankha Asaduki, amene mwina anali kuganiza za ciukililo ca padziko lapansi? Nthawi zambili, Yesu sanali kuyankha om’tsutsa malinga ndi zimene io anali kuganiza. Mwacitsanzo, kwa Ayuda amene anali kufuna kuti awaonetse cizindikilo, iye anawauza kuti: “Gwetsani kacisi uyu, ndipo ine ndidzamumanga m’masiku atatu.” Mwacionekele Yesu anadziŵa kuti io anali kuganiza za kacisi weniweni, “komatu iye anali kunena za kacisi wa thupi lake.” (Yoh. 2:18-21) Mwina, Yesu anaona kuti n’kosafunika kuyankha Asadukiwo acinyengo, amene sanali kukhulupilila ciukililo kapena kukhalapo kwa angelo. (Miy. 23:9; Mat. 7:6; Mac. 23:8) M’malo mwake, anachula za ciukililo ca kumwamba kuti ophunzila ake oona mtima apindule. Ophunzila ake amenewa anali kudzalandila ciukililo cimeneci mtsogolo.
Funso laciŵili n’lakuti, n’cifukwa ninji Yesu anatsiliza makambilano ake mwa kuchula Abulahamu, Isaki, ndi Yakobo amene adzaukitsidwa padziko lapansi? (Ŵelengani Mateyu 22:31, 32.) Onani kuti Yesu poyankha anayamba ndi kufotokoza za makolo akale amenewo ndi mau akuti, “kunena za kuuka kwa akufa.” Mau amenewa aonetsa kuti Yesu anasintha nkhani. Ndiyeno, pogwila mau olembedwa ndi Mose, amene Asaduki anali kunena kuti anali kukhulupilila, Yesu anagwilitsila nchito mau amene Yehova anauza Mose pa citsamba coyaka moto. Mau amenewa anapeleka umboni woonjezeleka wakuti ciukililo ca padziko lapansi cidzacitikadi.—Eks. 3:1-6.
Funso lacitatu n’lakuti, ngati mau a Yesu onena za cikwati pambuyo pa ciukililo akamba za ciukililo ca kumwamba, kodi zimenezi zitanthauza kuti aja amene adzaukitsidwa padziko lapansi adzayamba kukwatila? Mau a Mulungu sapeleka yankho lacindunji pa funso limeneli. Ngati Yesu anali kukamba za ciukililo ca kumwamba, ndiye kuti mau ake safotokoza kaya ngati anthu amene adzaukitsidwa padziko lapansi adzayamba kukwatila kapena kukwatiwa m’dziko latsopano.
Pakali pano, zimene tidziŵa n’zakuti Mau a Mulungu amanena kuti imfa ndiyo mapeto a cikwati. Motelo, wofedwa kapena wofeledwa sayenela kudziimba mlandu ngati wasankha kukwatilanso kapena kukwatiwanso. Ici ndi cosankha caumwini, ndipo sitiyenela kuneneza munthu amene wasankha kupezanso mnzake wina wa m’cikwati womuyenelela.—Aroma 7:2, 3; 1 Akor. 7:39.
N’zomveka kuti tingakhale ndi mafunso ambili ponena za moyo m’dziko latsopano. M’malo mongoganizila mayankho a mafunsowo, ndi bwino kuyembekeza kuti tikaone mmene zidzakhalila. Koma ndife otsimikiza kuti: Anthu omvela adzakhala ndi cimwemwe, cifukwa Yehova adzakhutilitsa zosoŵa ndi zokhumba zao zonse m’njila yabwino koposa.—Sal. 145:16.
^ par. 4 Onani Nsanja ya Olonda yacingelezi ya June 1, 1987, masamba 30-31.
^ par. 5 M’nthawi za m’Baibulo, cikwati ca pacilamu, kapena kuloŵa cokolo, unali mwambo wakuti mwamuna akwatile mkazi wa m’bale wake wopanda ana, kuti abeleke ana ndi colinga cakuti dzina la banja la m’bale wake lisafafanizike.—Gen. 38:8; Deut. 25:5, 6.
^ par. 9 Aja amene adzaukitsidwa padziko lapansi, adzakhala ndi ciyembekezo ca moyo wosatha, osati moyo wosafa. Kuti mudziŵe zambili ponena za kusiyana pakati pa moyo wosafa ndi moyo wosatha, onani Nsanja ya Olonda yacingelezi ya April 1, 1984, masamba 30-31..
ZA M’NKHOKWE YATHU
LIU lakuti “Eureka,” limatanthauza “Ndacipeza!” Liu limeneli linali kumveka m’zaka za m’ma 1800 ku California, U.S.A., munthu wogwila nchito ku migodi akapeza golide. Komabe, Charles Taze Russell ndi Ophunzila Baibulo anzake, anapeza cinthu camtengo wapatali kwambili, cimene ndi coonadi ca m’Baibulo. Ndipo io anali ofunitsitsa kuuzako ena coonadi cimeneci.
Pofika m’cilimwe ca mu 1914, anthu mamiliyoni a m’mizinda ikuluikulu anasonkhana kuti apenyelele “Seŵelo la Cilengedwe.” Filimu ya maola 8 imeneyi yofotokoza zinthu zakale, inakonzedwa ndi Ophunzila Baibulo. Ndipo, filimu yozikidwa pa Baibulo inali ndi zithunzi zokongola za mitundumitundu, osimba ogwila mtima, ndi tunyimbo twabwino. Ndipo openyelela anaphunzila zinthu zokhudza cilengedwe, mbili ya anthu, mpaka kudzafika ku mapeto a Ulamulilo wa Yesu Kristu wa Zaka 1000.—Chiv. 20:4.*
Nanga bwanji aja amene anali kukhala m’matauni aang’ono ndi kumidzi? Kuti anthu onse a njala ya coonadi apindule, mu August 1914, Ophunzila Baibulo anatulutsa “Seŵelo la Eureka,” kucokela ku “Seŵelo la Cilengedwe.” Ziwiya za seŵelo limeneli zinali zonyamula m’manja, ndipo linali lopanda zithunzi. Seŵelo limeneli linali ndi mbali zitatu, ndipo mbali iliyonse inali m’zinenelo zingapo. Seŵelo la “Eureka X” linali ndi mau onse a wosimba ndi tunyimbo twabwino. Koma seŵelo la “Eureka Y” linali ndi nkhani zonse zojambula ndi zithunzi zokongola. Ndipo “Seŵelo la Eureka la Banja,” lopenyelela ku nyumba, linali ndi mau ocepa a wosimba ndi tunyimbo. Ziwiya zoonetsela mafilimu zochipa zinali kupezeka ndi Ophunzila Baibulo.
Popanda pulojekita yoonetsela filimu kapena cinsalu cacikulu ca pacipupa, Ophunzila Baibulo anali kugwilitsila nchito seŵelo la mau okha limeneli kwaulele kuti afalitse uthenga wa Ufumu m’midzi ndi m’magawo atsopano. Seŵelo la “Eureka X” la mau okha linali kuulutsidwa masana kapena usiku. Ndipo pulojekita ya seŵelo la “Eureka Y” sinali kugwilitsila nchito malaiti, koma toci. Lipoti lina la mu Nsanja ya Mlonda ya ku Finland inati: “Timaonetsa zithunzi zimenezi kulikonse.” Zimenezo zinali zoona!
M’malo mocita lendi maholo aakulu, nthawi zambili Ophunzila Baibulo anali kupeza malo aulele monga makalasi a pa sukulu, maholo a kumakhoti, masitesheni a sitima, ndi zipinda zocitilamo maseŵela za m’ma nyumba aakulu. Nthawi zambili filimu imeneyi anali kuionetsela panja, pa cinsalu cacikulu coyela cokoloŵeka pa nkhokwe. Anthony Hambuch analemba kuti: “Alimi anakonza bwalo m’munda wa zipatso ndi kupanga mabenchi a mitengo kuti anthu azisangalala ndi filimuyo.” Pa maulendo ao, a gulu loonetsa seŵelo la “Eureka,” anali kugwilitsila nchito ngolo yokokedwa ndi mahosi yonyamulila katundu wao wonse.
Openyelela seŵelo la “Eureka” anali kuyambila pa anthu ocepa mpaka m’mahandiledi. M’tauni ina ya anthu 150, ku United States, anthu 400 anapenyelela seŵelo pasukulu ina panthawi zosiyanasiyana. Kumalo ena, anthu ena anayenda mtunda wa makilomita 8 kuti akapenyelele “Seŵelo la Eureka.” Ku Sweden, aneba a mlongo Charlotte Ahlberg amene anasonkhana m’nyumba yake yaing’ono “anakhudzika mtima kwambili” atamva seŵelo la mau limeneli. M’tauni ina ya kumigodi ku Australia, anthu 1,500 anapenyelela filimu imeneyi. Lipoti lina mu Nsanja ya Mlonda linati, m’masukulu a sekondale ndi m’makoleji, “aphunzitsi ndi ana a sukulu anacita cidwi ndi zithunzithunzi ndi malekodi puleya athu okondweletsa. “Seŵelo la Eureka” linafala ngakhale m’nyumba zoonetsela mafilimu.
“Seŵelo la Eureka,” linakhala ciwiya cothandiza kwambili cimene Ophunzila Baibulo anali kugwilitsila nchito pophunzitsa anthu kuti anthuwo akaphunzitsenso ena atsopano. Sitingachule kuti ndi anthu angati amene anapenyelela “Seŵelo la Eureka.” Ndipo maseŵelo amenewa anali kuonetsedwa mobwelezabweleza. Komabe, mu 1915 pa magulu 86 amene anakhazikitsidwa, magulu 14 ndi amene anali kuonetsa seŵelo limeneli nthawi zonse. Ngakhale kuti ciŵelengelo ca anthu amene anapenyelela seŵeloli sicidziŵika bwinobwino, lipoti la kumapeto kwa cakaco linaonetsa kuti anthu oposa 1 miliyoni analipenyelela. Ndipo anthu 30 sauzande anapempha mabuku ofotokoza Baibulo.
Ngakhale kuti mwina “Seŵelo la Eureka” silikumbukika kwambili, anthu mamiliyoni analipenyelela kuyambila ku Australia mpaka ku Argentina, ku South Africa mpaka ku zilumba za ku Britain, ku India, ndi ku Caribbean. Pakati pa anthu amenewa, ambili anaphunzila coonadi, cimene ndi camtengo wapatali kwambili kuposa golide, cakuti anali kufuula kuti “Eureka!”
^ par. 4 Onani nkhani yakuti, “Kale Lathu—Padutsa Zaka 100 Tsopano” mu Nsanja ya Olonda ya February 15, 2014, masamba 30-32.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ par. 13 (1 Sam 25:8-18) Funsa anyamata ako zimenezi ndipo akuuza. Motero uwakomere mtima anyamata anga chifukwa tabwera tsiku labwino. Chonde, ugawire atumiki ako ndi mwana wako Davide chilichonse chimene dzanja lako lingapeze.’” 9 Chotero anyamata a Davide anapita kukauza Nabala mawu onsewa m’dzina la Davide ndi kuyembekezera. 10 Pamenepo Nabala anayankha atumiki a Davide kuti: “Kodi Davide ndani, ndipo mwana wa Jese ndani? Masiku ano atumiki amene akuthawa ambuye awo achuluka kwabasi. 11 Ndiye ine nditenge mkate wanga, madzi ndi nyama imene ndaphera anyamata anga ometa ubweya wa nkhosa n’kupereka kwa amuna amene sindikudziwa m’pang’ono pomwe kumene achokera?” 12 Atamva zimenezi, anyamata a Davide anatembenuka ndi kubwerera, ndipo atafika anamuuza mawu onsewa. 13 Nthawi yomweyo, Davide anauza amuna amene anali kuyenda naye kuti: “Aliyense amange lupanga lake m’chiuno!” Pamenepo aliyense anamangadi lupanga lake m’chiuno, ndipo Davide nayenso anamanga lupanga lake m’chiuno. Zitatero, amuna pafupifupi 400 anapitira limodzi ndi Davide, koma amuna 200 anatsala kuti ayang’anire katundu. 14 Izi zili choncho, mmodzi mwa anyamata a Nabala anauza Abigayeli, mkazi wa Nabala kuti: “Davide anatumiza nthumwi zake kuchokera m’chipululu kudzafunira zabwino mbuyanga, koma mbuyanga walalatira nthumwizo. 15 Amuna amenewa anatichitira zabwino kwambiri, sanativutitse, moti masiku onse amene tinali kuyenda nawo kutchire sitinataye kanthu ngakhale kamodzi. 16 Iwo anali ngati khoma lotizungulira usana ndi usiku, masiku onse amene tinakhala nawo pamene tinali kuweta nkhosa. 17 Choncho mudziwe zimenezi ndi kuona zimene mungachite, chifukwa atsimikiza kudzetsa tsoka pa mbuyanga ndi onse a m’nyumba yake, pakuti mbuye wathu ndi munthu wopanda pake, sitingathe kulankhula naye.” 18 Nthawi yomweyo, Abigayeli anafulumira kutenga mitanda 200 ya mkate, mitsuko iwiri ikuluikulu ya vinyo, anapha nkhosa zisanu, anatenganso miyezo ya seya isanu ya tirigu wokazinga, mphesa zouma zoumba pamodzi 100 ndi nkhuyu zouma zoumba pamodzi 200 ndi kuzikweza pa abulu.
^ ***fg masa. 10-11 Kodi Mulungu Ali Nalo Colinga Canji Dziko Lapansi?***
Phunzilo 5
Kodi Mulungu Ali Nalo Colinga Canji Dziko Lapansi?
1. N’cifukwa ciani Mulungu analenga dziko lapansi?
Yehova anapeleka dziko lapansi kwa akazi ndi amuna. Dzikoli ndilo malo athu okhalapo. Conco, mwamuna ndi mkazi oyamba, Adamu ndi Hava, sanalengedwe kuti akakhale kumwamba ndi kukabeleka ana kumeneko.—Mulungu anali atalenga kale angelo kuti azikhala kumwamba. (Yobu 38:4, 7) Mwa ici, Mulungu anaika mwamuna woyamba m’paladaiso wokongola wochedwa munda wa Edeni. (Genesis 2:15-17) Yehova anapatsa Adamu ndi mbadwa zake zamtsogolo mwai wokhala ndi moyo wosatha padziko lapansi.—Ŵelengani Salimo 37:29; 115:16.
Paciyambi, paladaiso anali pa munda wa Edeni cabe. Mwamuna woyamba ndi mkazi woyamba anafunikila kubeleka ana kuti adzaze dziko lapansi. M’kupita kwa nthawi, anafunikila kuti ayang’anile dziko lonse ndi kulipanga kukhala paladaiso. (Genesis 1:28) Dziko lapansi silidzaonongedwa. Nthawi zonse lidzakhala malo okhalapo anthu.—Ŵelengani Salimo 104:5.
2. N’cifukwa ciani dziko lapansi panthawi ino silili paladaiso?
Adamu ndi Hava sanamvele Mulungu, conco Yehova anawacotsa m’munda umenewo. Paladaiso anataika, ndipo palibe munthu amene wakwanitsa kubwezeletsa paladaiso. Baibo imati: “Dziko lapansi lapelekedwa m’manja mwa woipa.”—Yobu 9:24.—Ŵelengani Genesis 3:23, 24.
Kodi Yehova walephela kukwanilitsa colinga cake coyambilila kwa anthu? Iyai! Iye ndi wamphamvuyonse. Sangalephele. (Yesaya 45:18) Adzakonza zinthu zonse kuti mtundu wa anthu ukhale ngati mmene anali kufunila poyamba.—Ŵelengani Salimo 37:11, 34.
3. Kodi Paladaiso adzabwezeletsedwa bwanji?
Dziko lapansi lidzakhalanso paladaiso pamene Yesu monga Mfumu ya Mulungu adzacitapo kanthu mu ulamulilo wake. Pankhondo ya Aramagedo, Yesu adzatsogolela angelo a Mulungu ndi kuononga onse amene amatsutsa Mulungu. Ndiyeno Yesu adzaponya Satana m’ndende kwa zaka 1,000. Anthu a Mulungu adzapulumuka cionongeko cifukwa Yesu adzawatsogolela ndi kuwachinjiliza. Iwo adzasangalala ndi moyo wosatha m’Paladaiso padziko lapansi.—Ŵelengani Chivumbulutso 20:1-3; 21:3, 4.
4. Kodi mavuto adzatha liti?
Kodi ndi liti pamene Mulungu adzacotsapo mavuto padziko lapansi? Yesu anapeleka “cizindikilo” coonetsa pamene mapeto adzayandikila. Mmene zinthu zilili masiku ano zionetsa kuti tili mnthawi ya mapeto a dongosolo la zinthu, ndipo ngati zingapitilize conco, mtundu wonse wa anthu ungaonongekeletu.—Ŵelengani Mateyu 24:3, 7-14, 21, 22.
Yesu adzacotsapo mavuto onse padziko lapansi mu ulamulilo wake wa zaka cikwi. (Yesaya 9:6, 7; 11:9) Iye sadzakhala cabe Mfumu, koma adzakhala Mkulu wa Ansembe ndipo adzafafaniza macimo a anthu okonda Mulungu. Conco, kupitila mwa Yesu, Mulungu adzacotsapo matenda, ukalamba, ndi imfa.—Ŵelengani Yesaya 25:8; 33:24.
5. Kodi ndani adzakhala m’Paladaiso?
Anthu amene amamvela Mulungu ndi amene adzakhala m’Paladaiso. (1 Yohane 2:17) Yesu anatuma otsatila ake kukafuna-funa anthu ofatsa ndi kuwaphunzitsa mmene angakhalile olandilika kwa Mulungu. Masiku ano, Yehova akukonzekeletsa anthu mamiliyoni kuti akakhale ndi moyo m’Paladaiso padziko lapansi. (Zefaniya 2:3) Pa Nyumba ya Ufumu iliyonse ya Mboni za Yehova, anthu amaphunzila mmene angakhalile amuna abwino ndi atate abwino, ndi mmenenso angakhalile akazi abwino ndi amai abwino. Ana ndi makolo amalambila capamodzi, ndipo amaphunzila mmene uthenga wabwino ungawathandizile.—Ŵelengani Mika 4:1-4.
Kuti mudziŵe zambili, onani nkhani 3 m’buku lakuti Zimene Baibo Imaphunzitsa m’Ceni-ceni.
[Cithunzi papeji 10]
[Cithunzi papeji 11]
[Cithunzi papeji 11]
Pa Nyumba ya Ufumu, mudzapeza anthu amene amakonda Mulungu ndipo amaphunzila kumulemekeza
^ ***fg masa. 18-19 Mungacite Ciani Kuti Banja Lanu Likhale Lacimwemwe?***
Phunzilo 9
Mungacite Ciani Kuti Banja Lanu Likhale Lacimwemwe?
1. N’cifukwa ciani cikwati ca lamulo n’cofunika kuti banja likhale lacimwemwe?
Uthenga wabwino umacokela kwa Yehova, amene ndi Mulungu wacimwemwe. Amafuna kuti mabanja azikhala acimwemwe. (1 Timoteyo 1:11) Iye ndi amene anayambitsa cikwati. Cikwati ca lamulo n’cofunika kuti banja likhale lacimwemwe. Cikwati cimeneci cimathandiza kuti ana aleledwe bwino ndi kuti akhale otetezeka.
Kodi Mulungu amaciona bwanji cikwati? Iye amafuna kuti mwamuna ndi mkazi akakwatilana azikhala pamodzi kwa moyo wao wonse. Akristu ayenela kutsatila malamulo okhudza kulembetsa cikwati. (Luka 2:1, 4, 5) Yehova amafuna kuti mwamuna ndi mkazi azikhala okhulupilika kwa wina ndi mnzake. (Aheberi 13:4) Iye amadana ndi kutsiliza cikwati. (Malaki 2:16) Koma amalola Akristu kutsiliza cikwati ndi kukwatilanso ngati wina wa m’cikwati cimeneco wacita cigololo.—Ŵelengani Mateyu 19:3-6, 9.
2 Kodi mwamuna ndi mkazi ayenela kucitilana bwanji zinthu?
Yehova analenga amuna ndi akazi kuti azithandizana m’cikwati. (Genesis 2:18) Monga mutu wa banja, mwamuna ayenela kusamalila zosoŵa za kuthupi za banja lake ndi kutsogolela powaphunzitsa za Mulungu. Ayenela kudzimana poonetsa cikondi kwa mkazi wake. Mwamuna ndi mkazi ayenela kuonetsana cikondi ndi ulemu. Popeza kuti amuna ndi akazi onse ndi opanda ungwilo, afunika kuphunzila kukhala ndi mtima wokhululuka kuti banja likhale lacimwemwe.—Ŵelengani Aefeso 4:31, 32; 5:22-25, 33; 1 Petulo 3:7.
3. Kodi muyenela kuthawa m’cikwati cifukwa ca mavuto?
Ngati mukumana ndi mavuto m’cikwati canu, nonse aŵili muyenela kuyesa-yesa kucitilana zinthu mwacikondi. (1 Akorinto 13:4, 5) Mau a Mulungu savomeleza kupatukana monga njila yothetsela mavuto amene kaŵili-kaŵili amapezeka m’banja.—Ŵelengani 1 Akorinto 7:10-13.
4. Ana inu, kodi Mulungu amakufunilani ciani?
Yehova amafuna kuti muzikhala acimwemwe. Iye anakupatsani malangizo abwino kwambili a mmene mungakhalile okondwela ndi ucicepele wanu. Amafuna kuti mupindule ndi nzelu ndi cidziŵitso cimene makolo anu ali naco. (Akolose 3:20) Yehova nayenso amafuna kuti mukhale ndi cimwemwe cimene cimabwela cifukwa cocita zimene Mlengi wanu ndi Mwana wake amafuna.—Ŵelengani Mlaliki 11:9–12:1; Mateyu 19:13-15; 21:15, 16.
5. Makolo, kodi ana anu angakhale bwanji acimwemwe?
Muyenela kulimbikila nchito kuti muwapezele cakudya, malo ogona ndi zovala. (1 Timoteyo 5:8) Koma kuti ana anu akhale acimwemwe, inunso mufunika kuwaphunzitsa kukonda Mulungu ndi kuphunzila kwa iye. (Aefeso 6:4) Citsanzo canu ca kukonda Mulungu cingakhudze kwambili mitima ya ana anu. Ngati malangizo anu amacokela m’Mau a Mulungu, adzathandiza ana anu kuti akhale ndi maganizo abwino.—Ŵelengani Deuteronomo 6:4-7; Miyambo 22:6.
Ana amapindula kwambili ngati muwalimbikitsa ndi kuwayamikila. Amafunikilanso kuwalangiza ndi kuwapatsa cilango. Kucita zimenezi kumawateteza ku makhalidwe amene angawalande cimwemwe. (Miyambo 22:15) Koma cilango siciyenela kupelekedwa mwankhanza.—Ŵelengani Akolose 3:21.
Mboni za Yehova zimafalitsa mabuku angapo amene analembedwa maka-maka kuti athandize makolo ndi ana. Mfundo zimene zili m’mabuku amenewa n’zocokela m’Baibo. —Ŵelengani Salimo 19:7, 11.
Kuti mudziŵe zambili, onani nkhani 14 m’buku lakuti Zimene Baibo Imaphunzitsa m’Ceni-ceni.
[Zithunzi papeji 18]
[Zithunzi papeji 18]
[Zithunzi papeji 19]
[Zithunzi papeji 19]


c: text/html

text:
Ulemu ulibe mkazi kaya mwamuna
Ulemu ndi khalidwe lofunika pamoyo wa munthu wina aliyense—wamwamuna kapena wamkazi—choncho mtsogoleri wadziko lino sadaphonye kwenikweni masiku apitawa pomwe adakumbutsa amayi za kufunikira kwa ulemu pabanja.
Kungoti langizo labwinoli lidakhala ngati lapotokera mbali imodzi, ya amayi, pomwe abambonso amayenera kuchitako mbali yawo popereka ulemu kwa akazi awo kuti banja liyende bwino.
Kulankhula kotereku kungathe kupititsanso patsogolo maganizidwe aja oika udindo onse oonetsetsa kuti banja lilimbe uli m’dzanja la mayi pomwe bambonso ali ndi mbali yaikulu yoti achite poonetsetsa kuti banja liyende bwino.
Kuphatikiza apo, langizo lakukhala wa ulemu ndi limodzi mwa malangizo omwe amayi akhala akuuzidwa kwa nthawi yaitali, kuphatikizapo ena aja akukhala opirira komanso omvera.
Kotero kuti kufunikira kwa ulemu amayi ambiri akhonza kukhala kuti akukudziwa bwino kuposa abambo chifukwa pachilangizo cha anamwali omwe atha msinkhu kapena omwe akulowa mmbanja, nkhani ya ulemuyi imanenedwa kwambiri.
Amayi enanso ulemuwu saumvetsetsa bwino kotero kuti akamenyedwa salandula konse; mmalo mwake amapepesa bambo owamenyayo, ati ulemu; zomwe zikuchititsa kuti nkhanza za mbanja zisathe.
Choncho mmalo mowirikiza za kufunika kwa ulemu, ndibwino titathandizana kumvetsetsa kuti ulemu ndi chani ndipo kuti uli ndi malire ati makamaka mokhudzana ndi zinthu zomwe siziyenera kuchitika m’banja monga nkhanza.
Kuphatikiza apo, atsogoleri angathandize poika mtima kwambiri pankhani zomwe zikubwenzera m’mbuyo moyo wa amayi ndi mabanja awo. Izi ndi nkhani monga kulephera kwa amayi ambiri kudziimira paokha pa chuma.
Chiwerengero cha amayi omwe akungokhala kudikira kuti athandizidwe ndi abambo chikadali chokwera. Palinso amayi ambiri omwe akukakamira mabanja achizunzo podziwa kuti akalituluka banjalo alibe mtengo ogwira kumbali ya kapezedwe ka chuma. Apa pakufunika kukonza.
Sindikuti amayi azichita mwano m’mabanjamu. Mwano ngosathandiza pabanja ndipo ulemu ndiwofunika zedi. Koma, ulemuwu tiumvetse bwino ndipo uchokere mbali zonse ziwiri—mayi ndi bambo—chifukwa kukhala wa ulemu sikufunika kuti ukhale wa mkazi kapena wamwamuna ndipo aliyense amafuna kupatsidwa ulemu.
« Ruth continues to shine in China ‘Ndale zachibwana zalowa ku MCP’ »

robotstxt: allowed

filter: keep


text:
ZIMENE ACHINYAMATA AMADZIFUNSA
Kodi Ndiyenera Kudziwa Zotani Zokhudza Mameseji a Pafoni?
:-) Ngati mukuchita zinthu mwanzeru, kutumizirana mameseji kumakhala njira yothandiza kwambiri pa nkhani yolankhulana.
:-( Koma ngati simukuchita zinthu mwanzeru, kutumizirana mameseji kukhoza kuwononga mbiri yanu komanso kungachititse kuti anthu ena asiye kucheza nanu.
Nkhaniyi ikuthandizani kuona zimene muyenera kudziwa zokhudza
Mulinso:
Amene mumalemberana nawo
Achinyamata ambiri amaona kuti kutumizirana mameseji pafoni ndi njira yabwino kwambiri yolankhulirana. Mameseji a pafoni amathandiza kuti muzicheza ndi aliyense amene muli ndi nambala yake. Izi zimadalira ngati makolo anu amakulolani kucheza ndi aliyense.
Mtsikana wina dzina lake Lenore ananena kuti: “Bambo anga safuna kuti ineyo ndi mchemwali wanga tizicheza ndi anyamata pafoni tili tokha. Iwo amafuna kuti ngati tikufuna kucheza ndi anyamata, tiziimbirana nawo foni yam’chipinda chochezera anthu ena akumva zimene tikulankhulana.”
Zimene muyenera kudziwa: Mukamangopereka nambala ya foni yanu kwa aliyense mukhoza kudziitanira mavuto.
Mnyamata wina dzina lake Scott ananena kuti: “Munthu ukamangopereka nambala ya foni yako kwa aliyense umapezeka kuti ukulandira mameseji kapena zithunzi zimene sukuzifuna.”
Mnyamata winanso dzina lake Steven ananena kuti: “Ukamakonda kulemberana mameseji ndi munthu yemwe si mtsikana kapena mnyamata mnzako, umayamba kukopeka naye mwachangu kwambiri.”
Baibulo limanena kuti: “
Wochenjera ndi amene amati akaona tsoka amabisala.” (Miyambo 22:3) Choncho muzigwiritsa ntchito foni mochenjera kuti musadzilowetse m’mavuto.
Zimene zinachitikadi: Mtsikana wina dzina lake Melinda ananena kuti: “
Mnyamata wina anali mnzanga ndipo tinkalemberana mameseji kwambiri. Ndinkaganiza kuti timangogwirizana kwambiri basi ndipo ndinkaona kuti panalibe vuto lililonse. Koma ndinadabwa tsiku lina akundiuza kuti wayamba kukopeka nane. Ndimaona kuti ndikanachita bwino ndikanapanda kumacheza naye kwambiri komanso kumamulembera mameseji ambiri ngati mmene ndinkachitiramo.”
Taganizirani izi: Kodi mukuganiza kuti zimenezi zinakhudza bwanji ubwenzi wa Melinda ndi mnyamatayu?
Lembani zimene Melinda akanachita. Kodi Melinda akanachita chiyani kuti mnyamata uja angokhala nzake popanda kukopana kapena kufunana?
Zimene mumatumizirana
Mameseji ndi osavuta kutumiza komanso amasangalatsa kulandira. Choncho zimakhala zosavuta kuiwala kuti anthu amatha kutanthauzira meseji molakwika.
Zimene muyenera kudziwa: Mameseji a pa foni amatha kutanthauziridwa molakwika.
“Ukamacheza pa mameseji sudziwa mmene munthu wakhudzidwira komanso mmene mawu ake akumvekera ngakhale utalemba zizindikiro zosonyeza kukhudzika. Zimenezi zingapangitse kuti musamvetsetsane.”
—Anatero mtsikana wina dzina lake Briana.
Mtsikana winanso dzina lake Laura ananena kuti: “Ndikudziwa atsikana ena amene anawononga mbiri yawo ndipo amadziwika monga okopa amuna chifukwa cha mameseji amene amalembera anyamata.”
Baibulo limanena kuti: “
Mtima wa munthu wolungama umayamba waganiza usanayankhe.” (Miyambo 15:28) Kodi lembali likutiphunzitsa chiyani? Muziwerenganso meseji imene mwalemba musanaitumize.
Nthawi imene mumatumizirana
Mungachite bwino kudziikira malamulo okhudza nthawi imene mumatumizirana mameseji ndi anthu.
Zimene muyenera kudziwa: Ngati simusamala ndi mmene mumalembera mameseji, anthu adzakuonani ngati wamwano ndipo akhoza kumadana nanu m’malo mofuna kucheza nanu.
Mtsikana wina dzina lake Allison ananena kuti: “Zimakhala zosavuta kuyamba kutumizirana mameseji malo ndi nthawi yolakwika. Ineyo nthawi zina ndimapezeka kuti ndikucheza ndi munthu wina kapena tikudya koma nthawi yomweyonso n’kumatumizirana mameseji ndi munthu wina.”
Mtsikana winanso dzina lake Anne ananena kuti: “N’zoopsa kumalemberana mameseji kwinaku ukuyendetsa galimoto. Umakhala wotanganidwa ndi mameseji moti suona bwino pamsewu ndipo zimenezi zingachititse ngozi.”
Baibulo limanena kuti: “
Chilichonse chili ndi nthawi yake, . . . nthawi yokhala chete ndi nthawi yolankhula.” (Mlaliki 3:
Zofunika kukumbukira pa nkhani ya mameseji
Amene mumalemberana nawo
;-) Muzimvera malangizo amene makolo anu anakupatsani.
—Akolose 3:20.
;-) Musamangopereka nambala ya foni yanu kwa aliyense. Mukamakana mwaulemu kuuza munthu zinthu zimene simukufuna kuti azidziwe monga nambala ya foni yanu, mumaphunzira kuchita zinthu mwanzeru. Zimenezi zidzakuthandizani mukadzakula.
;-) Musachite kutchuka ndi nkhani yotumizira ena mameseji okopa. Ngati mutayamba kukopana, mukhoza kugwa m’mavuto.
Briana ananena kuti: “Makolo anga amaona kuti ndimagwiritsa ntchito foni mwanzeru. Zimenezi zapangitsa kuti azindikhulupirira kwambiri moti amandilola kusankha ndekha anthu amene ndikufuna kukhala ndi manambala a foni yawo.”
Zimene mumatumizirana
;-) Musanayambe kulemba meseji, muzidzifunsa kuti, ‘Kodi zimenezi ndi zofunika kuti ndimuuze pomulembera meseji?’ Mukapeza yankho lakuti ayi, zingakhale bwino kumuuza pomuimbira foni kapena kudikira kuti mudzalankhulane pamasom’pamaso.
;-) Musamalembe zinthu zomwe mukuona kuti simukanamasuka kunena mukanakhala kuti mukulankhulana pamasom’pamaso. Pa nkhaniyi mtsikana wina wa zaka 23 dzina lake Sarah ananena kuti: “
Ngati munthu ukuuma pakamwa kunena zinthuzo ndiye sukuyeneranso kuzilemba.”
Mnyamata wina dzina lake Sirvan ananena kuti: “Munthu wina akakutumizira meseji yokhala ndi chithunzi choipa, ndibwino kuuza makolo ako. Zimenezi zingakuteteze komanso zingachititse kuti makolowo azikukhulupirira.”
Nthawi imene mumatumizirana
;-) Muzisankhiratu nthawi imene simufunika kugwiritsa ntchito foni. Pa mfundo imeneyi mtsikana wina dzina lake Olivia ananena kuti: “
Ndimaonetsetsa kuti ndisakhale ndi foni nthawi ya chakudya kapena ndikamawerenga.
Ndimaithimitsanso nthawi ya misonkhano yachikhristu n’cholinga choti ndisamalakelake kuona mameseji.”
;-) Muzichita zinthu moganizira ena. (Afilipi 2:4) Musamalemberane mameseji ndi munthu wina nthawi imene mukucheza pamasom’pamaso ndi munthu winanso.
Mtsikana wina dzina lake Janelly ananena kuti: “Ndinadziikira lamulo lakuti ndisamalemberane mameseji ndi anthu ena nthawi imene ndikucheza ndi anzanga pokhapokha ngati mesejiyo ili yofunika kwambiri. Sindimaperekanso nambala yanga ya foni kwa anthu amene sindicheza nawo kwambiri.”


text:
Kodi Mumapewa Anthu Amene Kale Anali M’chipembedzo Chanu?
Ife sitipewa anthu amene anabatizidwa kukhala a Mboni za Yehova koma tsopano sakugwiranso ntchito yolalikira, kapena asiyiratu kusonkhana nafe. M’malomwake, timayesetsa kufufuza anthu oterewa kuti tiwathandize n’cholinga choti ayambirenso kukonda Mulungu.
Komanso sikuti timangofikira kuchotsa mumpingo munthu yemwe wachita tchimo lalikulu. Komabe, ngati wa Mboni wobatizidwa akupitiriza kuphwanya mfundo za m’Baibulo ndipo sakulapa, amachotsedwa mumpingo ndipo timamupewa. Baibulo limanena momveka bwino pa nkhaniyi kuti: “
M’chotseni pakati panu munthu woipayo.”—1 Akorinto 5:13.
Nanga zimakhala bwanji ngati munthu yemwe wachotsedwa mumpingoyo ndi bambo koma mkazi ndi ana ake adakali a Mboni za Yehova? Chibale cha anthuwo sichitha, koma anthu a Mboniwo amangosintha mmene amachitira zinthu zokhudzana ndi chipembedzo ndi bamboyo. Choncho mkazi ndi anawo amapitiriza kuchitira pamodzi zinthu zatsiku ndi tsiku zokhudza moyo wawo wa banja ndi bamboyo.
Komanso anthu amene anachotsedwa amakhoza kumapezeka pamisonkhano yathu. Ngati anthuwo akufuna, amathanso kupatsidwa malangizo a m’Baibulo ndi akulu a mumpingo. Cholinga chimakhala chofuna kuthandiza munthuyo kuti asinthe n’kukhalanso wa Mboni za Yehova. Anthu amene anachotsedwa mumpingo, omwe asiya khalidwe lawo loipa ndipo akusonyeza kuti akufunitsitsa kuyambiranso kutsatira mfundo za m’Baibulo pa moyo wawo, amaloledwa kubwereranso mumpingo ndipo amalandiridwa ndi manja awiri.


text:
Sitima yankhondo yapamadzi ya Iran pa doko la Oman.
- Kulongosola
- Gulu la zinthu: Nkhani
- Owona: 36
Sitima yankhondo yapamadzi ya Iran pa doko la Oman.
Sitima yapamadzi ya nkhondo yadziko la Iran yafika pa doko la dziko la Oman ndicholinga chofuna kupereka uthenga wa mtendere kwa mtsogoleri wa dzikolo.
Mkulu oyang'anira sitimayi Deputy Commander Siavash Jareh adanena kuti sitimayi yayenda mtunda wapamadzi kudzera munyamba zikulu zikulu za Gulf of Aden, Indian ocean ndi Red sea ndipo yafika pa doko la Oman munzinda wa Muscat.
Mukulankhula kwa mkuluyu kukuti cholinga chopitila sitimayi ku Oman ndicho kukapereka uthenga wa mtendere ndi mgwirizano ndi dzikoli komanso kuphunzitsa anyamata awo.
Komanso mkuluyu adati palinso sitima ina ya 30 fleet yomwe yayimitsidwa dera lina la mmadzi ndicholinga choyang'anira mayendedwe a sitimayi pamadzi.
Iye adati sitima yamtunduwu idzateteza sitima zina zomwe zimanyamula mafuta ndi katundu wina pa nyanja za Red sea, Gulf of Aden ndi Bab al- Mandab Strait komanso kumpoto kwa Indian ocean.
Kwa masiku angapo posachedwapa dziko la Iran lakhala likutumiza sitima zapa madzi pofuna kuteteza sitima zawo zomwe zimadutsa njirayi.
Dziko la Iran lakhala likuyesetsa kuteteza Nyanja ya Gulf of Aden ndi zina kuchokera mchaka cha 2008 pofuna kuti zisachitidwe ziwembu, ndipo iwo akwanitsa kuteteza sitima zonyamula katundu wawo mmanja mwa magulu aziwembu.